Гематоник® – medu.uz – Дорилар ҳақида маълумотлар ўзбек тилида\nHome Йўриқномалар Гематоник®\nПрепарат савдо номи: Гематоник®\nТаъсир этувчи моддалар (ХПН): темир фумарати, аскорбин кислотаси (С витамини), фолат кислотаси, цианокобаламин (В12 витамини).\nфаол моддалар: темир фумарати 350 мг*,\nаскорбин кислотаси (С витамини) 150 мг,\nфолат кислотаси 1 мг,\nцианокобаламин (В12 витамини) 0,015 мг,\n* 115 мг элементар темир га тенг\nёрдамчи моддалар: маккажўхори крахмали, 96% ли этил спирти, магний стеарати.\nАТХ коди: B03AE01\nТемир фумарати – организмда гемоглобин ва бошқа глобин ферментларининг синтези учун зарур бўлган темир танқислигини тўлдиради. Темир танқислиги анемияларида препаратни350 мг суткада бир марта қабул қилиш темирнинг минимал самарали дозасини таъминлайди. Бунда қон зардобида гемоглобиннинг (ва темирнинг) даражаси ошади, эритроцитларнинг сони ошади; анемиянинг барча гематологик ва клиник симптомлари 3-4 ҳафта даволашдан кейин орқага қайтади.\nАскорбин кислотаси – темирнинг сўрилишини яхшилашга ёрдам беради.\nФолат кислотаси – В гуруҳ витамини. Организмда фолат кислотаси турли метаболик жараёнларда иштирок этувчи, кофермент ҳисобланган тетрагидрофолат кислотагача тикланади. У мегалобластларнинг нормал етилиши ва нормабластларнинг ҳосил бўлиши учун зарур. Эритропоэзни рағбатлантиради, аминокислоталар (метионин, серин ва бошқ.), нуклеин кислоталари, пурин ва пиримидинларнинг синтезида, холиннинг алмашинувида иштирок этади. Ҳомиладорлик даврида тератоген омиллар таъсирига нисбатан маълум даражада ҳимоя вазифасини бажаради.\nЦианокобаламин – сувда эрувчи витаминлар гуруҳига киради. Юқори биологик фаолликка эга. Нормал қон яратиш учун зарур (эритроцитларнинг етилишига ёрдам беради). Лабил метил гуруҳларининг синтезида ва метионин, нуклеин кислоталари, холин, креатин ҳосил бўлишида иштирок этади. Эритроцитларда сульфгидрил гуруҳларини сақловчи бирикмаларни тўпланишига ёрдам беради. Жигар ва нерв тизимининг функциясига ижобий таъсир кўрсатади. Қоннинг ивиш тизимини фаоллаштиради, катта дозаларда тромбопластин ва протромбиннинг фаоллигини оширади.\nТемир фумарати – ичга қабул қилинганида юқори сўрилиш ва биокираолишликка эга. Асосан ўн икки бармоқли ичакда ва йўғон ичакнинг проксимал қисмида сўрилади. Сmax\n4 соатдан кейин эришилади. Оқсиллар билан боғланиши 90% ва ундан кўпроқни (асосан гемоглобин билан) ташкил қилади. Гепатоцитлар ва ретикулоэндотелиал тизимда ферритин ва гемосидерин кўринишида, мушакларда аҳамиятсиз миқдорда миоглобин кўринишида тўпланади. Т1/2 – тахминан 12 соат. Темирнинг чиқарилишини қандайдир физиологик тизими мавжуд эмас ва у организмда токсик хавфли миқдоргача тўпланиши мумкин. Бироқ, темирнинг кўп бўлмаган миқдори ҳар куни терининг қипиқланиши, сочлар ва тирноқларни тушиши, ахлат, тер ажралиши, кўкрак сути ва сийдик билан йўқотилади.\nАскорбин кислотаси – ичга қабул қилинганидан кейин аскорбин кислотаси меъда-ичак йўллари (МИЙ) да тўлиқ сўрилади. Организмнинг тўқималарига кенг тақсимланади. Плазмада аскорбин кислотанинг концентрацияси нормада тахминан 10-20 мкг/мл ни ташкил қилади. Лейкоцитлар ва тромбоцитларда аскорбин кислотасининг концентрацияси эритроцитлар ва плазмадагига қараганда юқори. Танқислик ҳолатларида лейкоцитлардаги концентрацияси кечроқ ва секинроқ пасаяди ва плазмадаги концентрацияга қараганда танқисликни баҳолаш яхши мезон сифатида қаралади. Плазма оқсиллари билан боғланиши тахминан 25% ни ташкил қилади. Аскорбин кислотаси дегидроаскорбин кислотасини ҳосил қилиб қайта оксидланади, бир қисми фаол бўлмаган аскорбат-2-сульфатини ва сийдик билан чиқариладиган шовул кислотасини ҳосил қилиб метаболизмга учрайди.\nФолат кислотаси – фолат кислотаси МИЙда, асосан ўн икки бармоқли ичакнинг юқори қисмида тез сўрилади, организмнинг барча тўқималарига тақсимланади, жигарда метаболизмга учрайди. Чиқарилиши: 24 соат давомида одатда тўлиқ чиқарилади.\nЦианокобаламин – ёнбош ичакнинг қуйи қисмида сўрилади. Биотўпланиши – 25%. Дастлаб жигарда тўпланади. Энтерогепатик циркуляция сафро ва бошқа ичак ажралмаларидан В12 витаминини қайта циркуляцияланишида муҳим роль ўйнайди. Агар плазма билан боғланган протеинлар сатурацияга учраса, у ҳолда эркин В12 витаминининг ортиқчаси буйраклар орқали чиқарилади. Протеинлар билан юқори даражада боғланади. Ярим парчаланиш вақти – тахминан 6 кунга тенг.\nТемир танқислиги анемияси, мегалобласт анемия, ҳомиладорлик, туғруқдан кейинги давр, В12 витаминининг танқислиги, фолат кислотасининг танқислиги оқибатидаги кам сўрилиш синдромида қўлланади.\nКатталарга суткада 1 капсуладан ичга, овқатдан 30-40 минут олдин, сув билан бирга қабул қилинади. Зарурати бўлганида дозани суткада 2 капсулагача ошириш мумкин. Болаларга шифокор дозани шахсий белгилайди. Гематоникни 6 ойдан ортиқ қабул қилишдан сақланиш керак (қон кетиши, меноррагия давом этаётган беморлар, такрорий ҳомиладор бўлган беморлар бундан мустасно).\nЎткинчи диарея, кўнгил айниши, эпигастрал оғриқ, қабзият, умумий лохаслик ва аллергик реакциялар. Темир сақловчи препаратлар қабул қилинганида аҳлат одатда қора рангга бўялади.\nТемир танқислиги билан боғлиқ бўлмаган гемохроматоз, гемосидероз, гемолитик (наслий ва орттрилган ва бошқ.) анемиялар, жигар циррози, препаратнинг компонентларига юқори сезувчанликда қўллаш мумкин эмас.\nДориларнинг ўзаро таъсири.\nАнтацидлар, хлорамфеникол ва Гематоник® ни бир вақтда қабул қилиш охиргисининг самарасини пасайишига олиб келади. Тетрациклинлар билан бир вақтда қабул қилинганида – овқат ҳазм қилиш йўлларида сўрилишини ўзаро пасайиши кузатилади. Бундай ҳолда тетрациклинларни Гематоник® қабул қилишдан 2 соат олдин ёки 3 соат кейин қабул қилиш керак.\nСамарасининг бўлмаслиги ичакда темирнинг сўрилиш жараёнини бузилиши, гемопоэзни сусайиши, баъзи дори воситаларни юбориш (антиметаболик), шунингдек бошқа витаминларнинг танқислиги билан чиқарилиши мумкин. Темир танқислиги анемияси, яширин қон кетиши билан боғлиқ бўлиши мумкин, унинг сабабини даволашни бошлашдан олдин аниқлаш керак.\nЎткир интоксикация, темирнинг юқори дозалари қабул қилинганида кўнгил айнишидан бошлаб, комагача бўлган қатор симптомлар билан намоён бўлади. Ушбу препаратнинг бошқа компонентлари заҳарли эмас. Меъдани натрий бикарбонати билан ювиш ва бошқа тутиб турувчи даволаш чораларини қўллаш тавсия қилинади. Темир тузларини узоқ вақт қўллаш гемохроматоз ривожланишига олиб келиши мумкин.\n10 капсула блистерда; 3 ёки 10 блистер қўллаш бўйича йўриқномаси билан бирга картон қутида.\nЁруғлик ва намликдан ҳимояланган жойда, 30°С дан юқори бўлмаган ҳароратда сақлансин.\nОлдингисиГемате® П 250/500/100006.05.2018


Зуҳра Мамадалиева. Тангритоққа ўрлаётган ўғлон (ҳикоя) — www.ziyouz.uz\nБош саҳифа Ўзбек насри онлайн антологиясиЗуҳра Мамадалиева (1977)Зуҳра Мамадалиева. Тангритоққа ўрлаётган ўғлон (ҳикоя)\nИстамин кўзини очганда ўтовнинг тепасидаги туйнук – тобдон очиб қўйилган, унда тонгнинг бўзариб отаётганлиги кўриниб турарди. Онаси доим шундай – жуда эрта туради-да, тобдонни очади. Эмишки, тонгда кўк узра учиб ўтаётган Умай она* шу туйнукдан ризқ-насиба ташлаб кетармиш.\nЙигит ҳозиргина кўрган туши таъсирида карахт эди, кошки эди, кўзини юмса-ю, қайтадан уни кўрса. Шундай қилди ҳам, бироқ энди унинг кўз олдида фақат зулмат кўринди, холос.\nШу онда ўтов эшигининг очилгани эшитилди. Йигит кўзларини хиёл очди. Эшикда отасининг қораси кўринди:\n– Турақол, ўғлим, Истамин баҳодир! – боласини эркалаб уйғотди ота. – Бугун овга чиқамиз.\nБошқа пайт бўлганда бу сўздан йигитча учиб кетгудай бўларди, ахир қанчадан бери қабиладошлари билан бирга овга чиқишни орзу қилади. Удумга кўра, овга чиқиш ўғил боланинг йигит бўлганлигидан нишона берар, биринчи овдан ўлжа билан келиш қабиладошлари мақтовига сазовор қилар, қабила аёллари уни куёвликка зимдан “кўз остига олиб” қўйишарди. Бироқ ҳозир йигитча кўрган туши таъсирида узоқ вақт хаёл суриб ётгиси келаётганди. Лекин иложи йўқ, овдан бош тортиб бўлмайди.\nИстамин ўтовдан ташқарига чиққани заҳоти димоғига тоғ чечакларининг ҳиди келиб урилди. Тик турган кўйи ўчоқда пишган иссиққина нонни кавшаб, онаси келтирган бия сутини симирди-да, омонатгина тикланган отхонадан бетоқат ер тепинаётган тўриқ қашқасини олиб чиқди. Эгар-жабдуғини ургач, отнинг бўйнига шапатилаб эркалатди-да, қашқанинг кишнаб қўйишидан завқи келиб, бир сакраб, устига минди.\nҚабила эркакларининг писиб бориб ваҳший ҳайвонларга найза отишлари, жайрон овлашлари, камоннинг мўлжалга бехато санчилиши, ов қушларининг пастга ўқдай шўнғиши йигитчанинг томиридаги қонни жўштириб юборди. Кўрган туши тамоман эсидан чиқди. Отаси Бургут баҳодир билан қуён, ҳатто олқор овлашди. Отаси мамнун бўлиб унга кўз қисиб қўйди.\nТуркийларда исм деганлари одам билан бир умрга қолмайди, у тез-тез ўзгариб туради. Чақалоқ туғилганда табиатсевар бу халқ чор-атрофдан улгу олиб бирон исм қўяди. Масалан, ўғил бўлса, Тўрғай ёки Бўрибий, қиз бўлса Юлдуз ё Ойчечак. Кейин эса эркакнинг эл корига ярашига, қиз боланинг қандай оилага “тушиши”га қараб исми ўзгартилади. Елдирим баҳодир ёки Элбилга бека каби. Лекин Бургут баҳодирнинг исми жисмига муносиб қўйилган экан. Унинг ўткир кўзлари нафақат ов чоғида, балки ёв босганда ҳам элга кўп хизмат қилди. Шунинг учун унинг исми ўзгартирилмади, балки унинг исмига беклардай “баҳодир” унвони қўшиб айтиладиган бўлди. Бургут баҳодир эса элдошларидан фарқли ўлароқ ўғлини улуғ Турк хоқони номи билан атади. Истамин – юртни қуллик занжиридан озод қилиб, ҳурлик кўкига олиб чиққан, элу юртини тенглар ичида тенг қилиб, не-не юртларни забт этган буюк Турк хоқонининг исми эди. Истамин хоқоннинг акаси Бумин баҳодир билан қилган жаҳонгирликларини туркий аёллар ҳали-ҳамон болаларига эртак қилиб айтиб беришарди.\nИстамин кичкина чиройли жайронни кўрди-ю, ихтиёрини йўқотгандай у томонга от бошини бурди. Жайрон эса даштнинг кўм-кўк юлғунлари аро йигитга қараб-қараб, аввал секин, кейин эса тез югуриб кетди. Жайрон бир кўриниб-кўринмай чопиб бораркан, Истамин отасига тортган ўткир кўзлари билан уни таъқиб қиларди. Жайрон ва тулпор бир-бирларидан қолишмай елиб боришар, шамол йигитнинг бўрк остидан тошиб чиққан сочини тўзитар, шох-шабба юз-қўлларини тирнар, бироқ ов шавқига тушган ёш овчи буларни ҳам, қабиладошларидан анча узоқлашиб кетганини ҳам пайқамасди.\nБирдан юлғунзор йўқолиб, Истамин бийдай далага чиқиб қолди. Уни ўзи билан эргаштириб келган жайрон худди ер ютгандай ҳеч қаерда йўқ эди. Унинг ўрнида… унинг ўрнида эса… бийдай далада бирдан улкан саройлари бор катта шаҳар пайдо бўлди. Унинг деворлари туркийларнинг ўтови сингари қизил ҳам, сариғу яшил ҳам эмас, оппоқ, худди ёғду таратиб тургандай эди. Ўша улкан саройларнинг биридан… воажаб, Истамин бугун, эрта тонгда тушида кўрган гўзал қиз чиқиб келар эди. Гўзалнинг либослари ҳам нур сочиб тургандай, қордай оппоқ юзи, маъжусийлар сиғинадиган қуёшдай сержило сочлари, кўк сингари мовий кўзлари… ё Тангри, мадад бер, одам боласи ҳам шундай чиройли бўладими, ёки бу Истаминга Туркой момо айтиб берган чўпчаклардаги париларданми?\nҚиз оёғи ерга тегиб-тегмай, худди Умай Она каби учиб кела бошлади. Йигитнинг қаршисига келган гўзал Истаминнинг алп келбатига, елкасига ташлаган йўлбарс терисига, қуёшда қорайган қўлларига, қоп-қора сочларига, ўт чақнаб турган қисиқ кўзларига ҳайрат ва аллақандай қувлик билан тикилди.\nТушида ҳам зулмат ичидаги ёғду каби худди мана шу қиёфа, мана шу чеҳра уни таъқиб этган, аммо бир сўз демай ғойиб бўлганди.\n– Кетиб қолма! – жон-жаҳди билан пичирлади йигит. – Исминг нима, қаердансан?\nҚиз бош чайқаб:\n– Нафаҳидам, – деди.\n“Тушунмаяпти шекилли”, – ўйлади Истамин ва бармоғи билан ўз кўксига нуқиб.\n– Истамин! – деди ва ишорани қиз томонга қаратди:\n– Исминг нима? Исминг?\n– Ҳа, – қиз тушунди шекилли, қаҳ-қаҳ уриб кулиб юборди. – Равшанак.\n– Равшан… ой! – хурсанд бўлиб қайтарди Истамин ва… кўз ўнгида еру кўк остин-устун бўлиб кетди. Бир зум ичида гўзал қиз ҳам, у чиқиб келган сарой ҳам, шаҳар ҳам йўқликка сингиб кетди…\nКейин нима бўлганлигини онасидан эшитди. Жайронни қувиб бораркан, отдан йиқилиб, ҳушини йўқотган, анча вақт бийдай даштда қолиб кетган. Эсли оти эса қайтиб келиб, қабиладошларини ўша ерга оборган…\n– Ҳалиям Кўк Тангри асрабди, тўриқ қашқа хабар берибди, – деди Лочин бека ўғлининг устидаги йўлбарс терисини тўғрилаб қўяркан. – Бўлмаса болам бечорани қандай топардик?\nИстаминнинг боши айланар, кўнгли эса, аллақандай ғалати ҳисдан беҳаловат бўлаётганди. Ўғлининг ён томонида чўккалаб ўтирган Бургут баҳодир ўнғайсизлана бошлади.\n– Ҳаммаси яхши эди-я. Истамин биринчи марта овга чиқсаям, абжир йигитлардан қолишмаётганди.\n– Бас, етар, – Лочин бека ўғлига қараб гапирса-да, эрига мурожаат этаётганлиги аниқ эди. – Энди ҳеч қаерга бормайди. Бир йил кейин эркак бўлса нима қилибди? Менинг ўғлим ўнта эмас.\nКўчманчи ҳаёт тарзида туғилиб, вояга етган Истамин тез тузалди. Уч кундан кейин ўтовдан чиқиб, атрофни кузатди.\nКўчманчи туркийлар қишлоғи бир-биридан анча узоқда жойлашган ўтовлардан иборат бўлиб, осмондан ёки бирор баландликдан кузатганда кенгликка сочиб юборилган донни эслатарди. Ҳар бир оиланинг чорваси, қозон-ўчоғи алоҳида бўлса-да, улар уруғларнинг кичик жамоасига бирлашган, бу жамоа эса айни пайтда қабила жамоасига тегишли бўлиб, бу мустаҳкам тартиб хоқонлик даражасигача юксалиб борарди.\nАтроф-жавониб айни кўклам оғушида. Ён-вердаги дала ҳам, ҳув узоқлардан кўринган қирлар ҳам яшил либосини кийиб, дала чечаклари қизларнинг чаккаларини безаган. Ҳув анави ерда Истаминнинг бўй етган амакиваччалари йиғилиб, қиқирлаб алланимани муҳокама қилишганча ўсма қўйишяпти. Берироқда ўн-ўн икки ёшли қизчалар тойчоққа минишни ўрганишяпти. Аёллар бунга эътибор бермай ўз юмушлари билан андармон. Чунки туркийларнинг қизлари балоғатга етгунча рўзғор ишлари билан бирга от миниш, ўқ отиш, ов қилишни билишлари шарт эди. Истаминнинг онаси ўчоққа ўтни ланғиллатганча, шопириб-шопириб сут пиширяпти. Унинг ёнида амакисининг хотини – чечаси ўчоқ қиздириб, нон ёпяпти. Уларнинг атрофида уч-тўрт ёшли болакайлар тол хивичдан от ясаб, ўйнашяпти. Анча нарида катта момоси Туркой момо кичик чевараларини қаршисига тўплаб, ниманидир сўзлаяпти. Момонинг гоҳ қўлларини силкитиб, гоҳ бош чайқатиб, гоҳ гавдаси силкиниб гапиришидан болакайларга чўпчак айтаётганга ўхшарди. Эртак Ўғуз Хон ёки Кўк Бўрининг туркийлар қавмини асраб қолгани ҳақида бўлса керак. Истамин ҳам бир вақтлар Туркой момодан шу эртакни эшитган. У шундай айтиларди:\nОлис-олис замонларда ёв айёр бўлган экан. У туркийларни заминдан супуриб ташламоқ учун тунда қишлоққа ҳужум қилибди. Ҳаммани битта қолдирмай қиличдан ўтказган ёв тонггача ҳувуллаган қишлоқ оралаб юриб, омон қолганларни излабди. Лекин вайрон бўлган бир ўтов ичида жон сақлаб қолган икки болакай – бир ўғил ва бир қизалоқни топа олмабди. Кўк Тангрининг изми шундай бўлган экан-да. Болалар совуқ ва очликдан, кимсасизликдан йиғлаб ўтиришган экан. Шу пайт қишлоққа ёллари кўм-кўк бўри кириб келибди. Қўрққанидан қочишни ҳам унутган болаларни елкасидан беозоргина тишлаб, ўз инига олиб кетибди. Уларни ўзининг сути билан боқибди. Катта бўлишгач, уларга олқор, жайрон овлаб келтирибди. Шу болалар туркийларнинг авлодини давом эттиришибди…\nНегадир бу кўз илғайдиган жойларда Истаминнинг тенг-тўшлари кўринмасди. Яна овга чиқишдимикин? Ё қир бағрида кўпкари чопишаётганмикин? Балки бирон овлоқ ўтовга кириб, қимизхўрлик қилишаётгандир? Истаминнинг хаёлига ов чоғида уни отдан йиқитган ўша мовий кўз гўзал келди. Юраги ўйнаб кетганини сезди. Воажаб, унинг сурати йигитнинг қалбига муҳрланиб қолган, кўзини юмди дегунча сирли сиймоси гавдаланарди. Лекин кўнгил ёриб айтишга бирор сирдош, дарддош қани дейсиз?\nЙигит шу кунларда анча ўйчан бўлиб қолган, гўё уч кун ичида улғайиб, ҳаёт, муҳаббат, номус ҳақида ўз фикрлари шаклланиб қолганди. Йўқ, у муҳаббатни зўрлик билан ўлчайдиган, “от чоптириб, ов қилишни қойиллатсанг, ҳар қандай қиз тулпорингга мингашади”, деган тенгдошларининг фикрига қўшилмайди энди.\nИстамин шуларни ўйларкан, ўша гўзални соғинганини ҳис қилди.\nИстамин балки исми жисмига монанд бу гўзални унутиб юборармиди?! Агар қиз яна ва яна тушига кириб, уни безовта қилавермаганда. Тушларида энди у аввалгидай шўх-шаддод кулмас, балки сирли ва маъюс жилмаяр, кўринишидан уни интизор кутаётгандай бўларди. Лекин ўша сирли гўзалнинг хаёлига кундан-кун қаттиқроқ боғланиб бораётган бечора йигит, шўрлик ошиқ қаёққа боришни, бошини қаерга уришни билмасди. Ана бийдай дала, сарғайиб бораётган қирлар, ўша олис-олисларгача туркийларнинг ўтовлари яйраб ётибди. Уларнинг бирортасида бу мовий кўзли гўзал йўқ. Уларнинг ҳар бирида қора кўзларидан ўт чақнайдиган, от чоптириб юрадиган сулувлар бор. Лекин бу кўҳлик қизларнинг бирортаси Истаминнинг дардига даво бўлолмайди.\nМуттасил иштаҳасизлик, тунлардаги бедорлик, тушкунлик ва умидсизлик ўз ишини қилди. Вақт ўтиши билан йигитнинг буғдойранг юзи сарғайиб, танасини дармон тарк эта бошлади. Унинг кўзларидаги ўт сўниб, қорачиғи хиралашиб борарди. Қишнинг рутубатли кечаларида юраги қаттиқ сиқилган ошиқ ўтовнинг кигизини йиғиб ташлаб, кўкрагини зах ерга босганда сал-пал ҳаловат туйди, буни одат қилгани эса бошига бало бўлди. Иситмаси кўтарилиб, дарди ошкор бўлгач, ота-она росмана талвасага тушиб қолишди. Энди унга туркона дорилару, шомонларнинг “алас-алас”и ҳам фойда қилмаётганди.\nТушлар эса… тушлар ўша гўзални такрор ва такрор эслатаверар, ҳайҳотки, у сулув ҳам айрилиқми ва ёки бошқа дард туфайлими, тобора хомуш бўлиб борарди.\nОта-она нажот истаб тўрт томонга югуришди, ота-боболар руҳига қурбонлик қилишди, шомону бахшиларга қаратишди. Мозорларга чироқ ёқишди, чалпак пишириб, қўшниларга чиқаришди. Қабиладаги кўпни кўрган кекса донишмандлар билан маслаҳат қилишди. Донолар аввало йигитнинг кўнглидагини билинглар, балки кимгадир кўнгил қўйгандир, дейишди. Ишқ дарди оғир, давоси эса фақат висолдир, деб тайинлашди. Лекин ота-она ўғилларини қанча ўртага олишмасин, қанча алдаб-сулдашмасин, Истамин фақат ерга қараб, сукут сақлар, кўзидаги ёшни кўрсатмаслик учун ота-онасининг юзига қарамасди.\nКўклам келгани сари Истаминнинг ҳалокати яқинга ўхшаб туюлаверди.\n– Жонлиқ сўйиб, Умай онага қурбонлик қилиш керак. Ўшанда отдан йиқилганда, унга ёмон руҳлар теккан кўринади, болани яхшилаб қонлаш лозим! – нажот йўлини топгандай деди она.\n– Йўқ! – деди қатъий овозда Бургут баҳодир. – Истамин аллақачон йигит бўлган. У энди Умай Онадан эмас, Кўк Тангридан насиба сўрайдиган пайт етди. Бор, чақир уни.\nЎтовга беруҳ ҳолда кирган Истамин аввал онасига, сўнгра отасига салом берди. Кейин эса уларнинг қаршисига тиз букиб ўтирди.\n– Ўғлим, сенинг кўнглингда бир дард бор, лекин бизга айтмаяпсан, тўғрими?\nБургут баҳодирнинг сўзларидан Истамин юзи қизариб кетганини сезди-ю, бошини янада эгди.\n– Бу балки номус ишидир, балки кўнгил иши, – Бургут баҳодир хотинига бир қараб олиб, давом этди: – Ота-боболаримиз Тангридан бир нимани тилаган бўлишса, баланд тоққа, Кўк Тангрига яқинроқ масканга чиқиб, Тангрига юзма-юз туриб, кўнгил дардини айтганлар. Сен ҳам шундай қил, ўғлим. Бор, Тангритоққа чиқ. Энг юксак чўққисига ёлғиз ўзинг ўрла. Тилагингни Тангри беради, ўғлим. Эртагаёқ йўлга отлан!\nИстамин бош эгиб, розилик маъносини билдирди ва ўрнидан туриб, ташқарига чиқди.\nЛочин беканинг ранги оқариб кетди, Бургут баҳодир ўғлини нақ ажалнинг қаърига юбораётган эди. Тангритоғ анча узоқ, юксак тоғ бўлиб, унга одам боласи чиққанлиги маълум эмас эди. Балки ҳали ҳеч ким уни ошиб ўтмагандир? У тоғда қандай ваҳшийлар, газандалар бор, ким билади?\nКўзёшлари юзини ювган бечора она эрига қарата:\n– Нималар қилаяпсиз? – дея олди, холос.\n– Охирги нажот шу, онаси. Тангри ўғлимизни бизга деб берган бўлса, қайтиб келади, йўқса, ҳеч бўлмаса, ҳалокатини кўрмаймиз.\nБургут баҳодир кўзёшини яшириш учун четга қаради.\nИстамин тонгда тетик уйғонди. Бургут баҳодир ўғлини кўксига уч марта босиб, видолашди. Онаси кўзёшларини аранг тийиб йўл хуржунини узатди. У жун ипдан соддагина нақшлар тикилган хуржунни тўриқ қашқанинг устига ёпди-да, “Ё, Тангрим!” – деб бир сакраб минди. Тўриқ Тангритоққа, азиз маскан зиёратига бораётганини сезгандек олдинги икки оёғини кўтариб, осмонга сакради. Отнинг кайфияти йигитга ҳам таъсир қилиб, кулиб юборди.\nКейин шиддат билан от чоптириб кетди. Тонг шабадаси йигитнинг бўрк остидан чиққан ўсиқ сочларини эркалатиб ўйнар, мўйлови сабза урган юзига тегиб сийпалар, Истамин эса кўнглидаги ишқ оғриғини унутгандай, боболари неча марталаб от чоптириб ўтган бу даштларда шамолдай елиб борарди. Кўксидаги пинҳон иштиёқ – боболаридан ўтган жангарилик қонини кўпиртириб, юзларига қизиллик югуртирган, кўзларида яна ўт чақнаётганди.\nУч кунгача хуржун кўзи очилмади. Меҳмондўст туркийлар отлиқ сайёҳни ўтовга таклиф қилишар, навқирон қўноқ қамчинни кўксига босиб, узр сўрамоқчи бўлса, мезбонлар эшитишни ҳам хоҳламай уни отдан судрагудек тушириб, ўтовга олиб киришарди. Истамин олдига қўйилган сутли ва гўштли таомлардан, ўчоқда пишган нонлардан татиб кўрарди-ю, лекин қимизни қатъиян рад этарди.\nИстамин кимнинг ўғли эканлигини, не мақсадда йўлга тушганини билган мезбонлардан ёши улуғроғлари “зўрламанглар, йигит зиёратга чиққан экан”, дейишарди. Шундан кейин мезбонлар йигитга бошқа алоҳида келишни тайинлаганча, хуржунига алланималарни солиб беришар, рад этишдан фойда йўқлигини билган Истамин кулиб қўяр, миннатдорчилик билдириб таъзим қилиб, ҳозиргина танишган мезбонлари билан қучоқлашиб хўшлашарди. Мезбонлар эса унинг уруғидан ёки оғайни қариндошларидан кимни танишса, ўшани қайта-қайта сўрашар, салом айтишни тайинлаб, Истамин билан қадрдон биродардай хўшлашишарди.\nСафарнинг тўртинчи куни тоғ этагидаги чўпоннинг ўтовида тунаган Истамин отини унга омонат қолдирди-да, елкасига хуржунини ташлаганча, олға интилди.\nЎнгирдан ўнгирга, қияликдан тикликка ўрлаб бораётган Истамининг юраги яна безовта бўла бошлади. Бироқ бу безовталик ёр висолига интиқ ошиқнинг интизорлиги бўлиб, Истаминни янада тезроқ, юқорироқ, илдамроқ юришга ундарди. Белига от ёлидан ўрилган арқонни боғлаб олган ёш забткор арқоннинг нариги учидаги чангакни юқорига отар, у илингач, тортиб-тортиб қўяр, тушиб кетмаслигига ишонч ҳосил қилгач, икки қўллаб арқонга осилганча, оёқларини ишга солиб, юқорига ўрларди. Чиқиб олгач, яна шу ҳаракатни такрорлаб, юксакка интиларди.\nЙўлида учраган олқорлар, тоғ каптарлари бу табиат қўноғидан ҳуркиб, ўзларини панага уришар, бироқ уларни овлаш Истаминнинг хаёлига келмас, хуржунидаги қотган нонни жилғага ивитиб еб, яхна гўшту қурут билан қорнини тўйғизарди-да, яна олға интиларди.\nТоққа кўтарилишининг учинчи куни Истамин булутларга яқин келди. Совуқ забтига олди, ҳаво етишмай, нафаси қиса бошлади. Аввалги кучи бўлганда йигит буларга парво қилмасди, лекин ҳозир вужуди анча заифлашган, чарчоқ ўз кучини кўрсата бошлаган эди. Зиёратчининг руҳи тушиб кетди. “Чўққига етиб бормай, ўлсам керак”, – беихтиёр ўйлади у ҳолдан тойиб, каттакон тош тагига йиқилган пайти. – Нега келдим ўзи? Қабилада қанча қизлар бор эди-ку, тушимда кўрган, бор-йўқлиги номаълум бир қизни деб ўзимни ўтга уришим шартмиди? Балки у чўпчаклардаги паридир, одамни эсдан оғдиргувчи жодугардир. Ким билади?”\nКеч кира бошлади. Қорайиб турган чўққи Истаминнинг кўзига балодай кўриниб кетди. Унга қарамасликка ҳаракат қилиб, кичик бир ғорга кирди. Устидаги йўлбарс терисига ўраларкан, тиши тишига тегмай такиллади. Хуржунига солиб олган чўп-хасак билан олов ёқмоқчи эди, эплолмади. Совуқдан қотиб қолган қўллари унга бўйсунмади. “Тамом, ўламан шу ерда, – ўйлади Истамин. – Алвидо эй ота-она, оғайни-қариндошлар, мендан рози бўлинглар! Хайр, гўзалим Равшаной!”\nШу пайт ғор оғзидан қандайдир бир ҳайвон ўтиб кетди. Истамин беихтиёр ташқарига мўралади. Катта бир бўри чўққи томон ўрлаб борарди. Йигит бўрининг важоҳатига қараб, ҳайрат ва завқдан қотиб қолди. Тўлин ой ёғдусида унинг чўнг калласи, катта қулоқлари, улкан гавдаси, ҳатто кўм-кўк ёли ҳам аниқ кўринарди. Бўри чўққига жойлашиб ўтириб олди-да, тўлин ойга қараб чўзиб-чўзиб увлади. Туркийларнинг афсонавий онаси бўлган бу жонивор, элатнинг охирги авлодини сақлаб қолиб, бир эл бўлишига кўмаклашган бу қутлуғ яратиқ, Истамин хоқоннинг ҳарбу зарбига, Бумин баҳодирнинг қўшинига қувват берган бу қутлуғ мавжудот кишининг ҳаваси келадиган даражада чиройли эди. Унинг киши этини жунжиктирувчи ваҳшати одам кўнглида даҳшат билан бирга завқ ҳам уйғотар, ажабки, қараган киши кўзини узолмасди. Ҳарқалай Истамин шундай бўлди. Балки унинг қулоғидаги афсоналар, кўнглидаги эътиқод бунга сабаб бўлгандир. Ҳарқалай, йигит танининг совуқ қотганини ҳам, олов ёқолмаганини-ю, “ўлсам керак” деган тахмини ҳам, “бу ерга нега келдим” деган афсусини ҳам унутиб, бу ажиб манзарадан кўз узолмай қолди.\nКўк Бўри эса ҳамон ойга қараб чўзиб-чўзиб увларди. Нима деб нола қилаяпти экан у Кўк Тангрига? Қайси ҳолидан арз қилаяпти экан? Ё Истаминга ўхшаб ёрини сўроқламоқдами?.. Балки арз эмас, шукроналик бордир бу нолада? “Кўк Тангри, мени аянч мавжудот эмас, чиройли ва кучли бўри қилиб яратганинг учун ўзингга қуллуқ! Мени одамларнинг-да корига ярайдиган, улуғ ва қутлуғ халқнинг онаси этганинг учун Ўзингга шукр! Омон қолиши учун мени восита қилганинг улусни энди ўзинг асрагайсан!”\nБўри увлаб-увлаб секингина пастга тушиб кетди. Сеҳрланиб қолган Истамин анчагача ўзига келолмай ўтирди. Ғор ичига ой нури тушди. Йигит, ниҳоят, қони жўшиб, танасига иссиқлик югурганини сезди. Қутлуғ бу ҳолат унга яхшиликдан, яхшилик бўлганда ҳам улуғ эзгуликдан, ёруғ бир бахтдан дарак берарди. Истамин ғор ичидан бир чақмоқ тош топди. Ўтинларни тўплаб ўт ёқди. Тонг отишини бесабр кутаркан, тез-тез чўққига қарар, уфқ ёришса бўлгани, уни шаксиз ишғол этажагига ишонарди. Кўнглида шу ишонч билан кўзи илинди.\nИстамин уйғонганида тонг бўзариб келаётганди. Ёққан ўти ўчган эди. Лекин у энди совқотмаётганди, ҳаво етишмаслиги ҳам қийнамасди. Табиат билан ҳамнафаслик улғайган ўғлоннинг вужуди ердан қувват олиб, об-ҳавога мослашиб улгурганди.\nТушга қолмай Истамин Тангритоғнинг энг баланд чўққисига чиқди. Тоғнинг мағрур шамоли унинг сочларини ўйнаб ҳилпиратар, адл қадди-ю, ўктам вужудига ором бераркан, ғалаба шавқидан маст ва масрур йигит тўрт томонга қаради. Шунда… шунда воажаб, қуйида, тоғнинг нариги томонида Истамин жайронни қувиб юрган пайти кўзига кўринган ўша шаҳар, ўша манзара қўр тўкиб турарди. Истамин кўзларини қайта-қайта юмиб-очди. Манзара сароб эмас эди, йўқолмади. Аксинча, шаҳарнинг катта-катта саройлари, баланд минорлари, тому деворлари қуёш ёғдусида нурланиб кўринди. Истамин мақсадга етганини англади. Бу ёғдуларга чўмган юрт – Уструшона эди. Тўғри, Уструшонага бормаслик ҳақида хоқонлик билан аҳдлашув бор. Лекин ошиқ қалби чегараю деворларни, аҳдлашуву битимларни тан олармиди? Унга тоғнинг икки томони эмас, икки-ю, уч дунё бир қадам-ку, ахир.\nҲа, Бургут баҳодир айтганидек Кўк Тангри унинг ниятини берган эди. “Ўзингга қуллуқ, Тангрим!” – кўнглидан шукроналик ўтди йигитнинг. Кейин у чуқур нафас олди ва бор овози билан наъра тортиб, ҳайқирди:\nАйни шу пайтда ўша нурафшон шаҳарда яшаётган, қалбига чироқ ёқса ёришмаётган бир қиз – Равшанак “ялт” этиб қаради. Атрофда ҳамма ўз иши билан андармон, садо эса унинг қалбиданми ёки олис-олисданми, келарди. Унинг мовий кўзлари оташхонадаги мангу оловдай аланга сочди. Лаблари бетоқат пичирлади:\n– Истамин. Истамин! Хайрият…\n* Умай она – қадим туркийлар эътиқоди бўйича оила, болалар ва аёлларнинг ҳимоячиси, Кўк Тангрининг рафиқаси бўлган илоҳа, оққуш қиёфасида тасаввур қилинган.\n* Кўк Тангри – қадимий туркийлар эътиқоди бўйича улуғ Тангри, ер, осмон, жами мавжудотни яратган қодири қудрат, бургут қиёфасида тасаввур қилинган.\n← Аввалги Аввалги «Ziyouz викторинаси»да берилган савол-жавоблар (901-1000)\nКейинги → Кейинги: Кун ҳикмати 11: Маҳатма Ганди кечиримлилик ҳақида


Ҳуқуқшунос Россияга киришга қўйилган тақиқ ва уни олиб ташлаш йўллари ҳақида\n12:25 / 25.08.2017\nKUN.UZ таҳририяти Москва шаҳрида “ЛексМобайл” юридик фирмасига асос солиб, меҳнат мигрантларига ҳуқуқий ёрдам кўрсатиб келаётган Ботиржон Шерматов билан суҳбат уюштирди. Мулоқот давомида Россияга киришга қонуннинг бузилиши туфайли тақиқ қўйилиши ва ундан чиқиш ҳақида тўхталиб ўтилди.\nШерматовнинг айтишича, Россия маъмурий ҳуқуқбузарлик тўғрисидаги кодексида 18-8, 18-9 моддалари бор. Уларда ушбу давлатдаги миграция қонунчилигини бузиш - ҳужжатларсиз ишлаш, рўйхатдан ўтмаслик, расмий ишда ишламаслик каби сабаблар учун чет эл фуқаросига нисбатан жарима солиш ва Россия ҳудудидан мажбурий чиқариб юбориш ҳолати ҳақида сўз юритилади.\n“Бу нарса Россия ҳудудига киришга 5 йилгача тақиқ қўйишга олиб келади. Кўпчиликнинг бундан хабари йўқ. Телефон қилишади-да “Бизни судга олиб борди, қўлимизга қоғоз берди, 5 минг жарима тўланг, деб айтишди” дейди. Ўша 5 минглик жарима ёзилган жойда “Маъмурий чиқариб юбориш билан” деган жумла бўлиши мумкин. Агарда бундай сўзлар бўлса, ўша шахс Россиядан депортация қилинган бўлади ва 5 йилгача кира олмайди. Бундан ташқари, Россияга кириш ва чиқиш ҳақидаги қонунда 27- , 28-моддалар бор. Уларда ушбу давлатга киришга тақиқ қўйишга олиб келувчи сабаблар кўрсатилган. Улар жуда ҳам кўп, лекин бизнинг фуқаролар билан боғлиқ бўлган асосийси – охирги 3 йил ичида 2 марта маъмурий жавобгарликка тортилганлиги. Шунингдек, 90180 деган қоида бор. Илгари бизнинг фуқаролар патент тўламаслик учун ҳар уч ойда бир чегарага бориб, рўйхатдан ўтиб, яна қайтиб келишарди. Ҳозир бу нарса мумкин эмас. Шундай қилинганки, охирги 6 ой, яъни Россияда 180 кун ичида ҳаммаси бўлиб 90 кундан ортиқ патентсиз, вақтинчалик яшашга рухсатномасиз, бирор жойда расман ўқимасдан ёки бошқа бир ерда даволанмасдан юриш мумкин эмас. Масалан, 180 кун ичида 10 марта чегарага бориб келсангиз, буларнинг ҳаммасини қўшганда 90 кундан ортган бўлса ва сизнинг патентингиз, 90 кундан ошиқ юришга расмий рухсатингиз бўлмаса, 3 йилга тақиқ қўйилади. Шунинг учун ишлашга борганлар патент қилишлари шарт. Агарда улгурмаган бўлса, чиқиб кетиб, 3 ой ўтказиб кейин қайтиб келишлари лозим. Бу нарса қилинмаса ҳам тақиқ қўйилади.\nТақиқни қўйиш жараёни ҳам бор. Россияга киришга тақиқ қўйилганини текшириш базасида маълумот йиғиб борилади ва қонунни бузган фуқаролар ҳақидаги ахборот миграция марказининг ходимларига юборилади. У ходим кейин битта-битта кўриб чиқиб, агарда қонунни бузган бўлса, ҳар бир фуқаро учун алоҳида Россияга киришга тақиқ қўйиш ҳақида қарор қабул қилиши керак. Мигрантлар жуда кўп эканини ҳисобга олсак, миграция бўлимининг ходимлари бу нарсага улгурмаяпти. Шунинг учун сиз қонунни бугун бузган бўлсангиз ҳам, тақиқ бир йилдан сўнг қўйилиши мумкин.\nЭнди тақиқдан қандай чиқиш ҳақида. Бу ерда икки жиҳат бор: биринчиси – суд орқали чиқариб юборилиб, тақиқ қўйилиши, иккинчиси эса – қонунчиликни бузгани учун биронта давлат ташкилоти томонидан қўйилган тақиқ. Россияга келишдан аввал ИИВнинг сайтида ўзларини бир текшириб кўришлари керак. Аммо у ерда маълумотлар бир ойда бир марта янгиланади ва тақиқ сабаби, муддати қўйилмайди. Фақатгина тақиқнинг бор ёки йўқлиги кўрсатилади. Энг тўғри йўл – ички ишлар бўлимининг сайтидаги веб-қабулхонага ўз паспортини таржималари билан илова қилган ҳолда текшириш хати ҳақида ариза ёзилса, жавоб 15-20 кунда келади. Шунингдек, парвоз куни аэропортда ҳам айтишмоқда. Агарда тақиқ қўйилган бўлса, унинг сабабини ўрганиш керак. Биринчидан яхши ҳуқуқшунос топиш керак. Муаммо шундаки – тақиқни очишга бўлган асослар жуда кам. Улардан бири – Россияда яқин қариндошининг яшаши (ота-она, фарзандлар, ака-укалар, опа-сингиллар ва бобо-бувилар). Агарда бундай қариндош Россия фуқароси бўлса, тақиқни очишда шу асос бўлиши мумкин. Яна бир асос – тақиқнинг ноқонуний қўйилганлиги. Бунда исм-фамилиядаги ҳарфларнинг нотўғри ёзилгани, Россиядаги баъзи ички ишлар органлари ходимларининг фуқароларимизга нисбатан нохолис муносабати каби сабаблар бўлиши мумкин. Россиянинг расмий олий ўқув юртлари кундузги бўлимида ўқиётган талабаларда ҳам тақиқни очиш имконияти бор. Яна бири – Россияда даволаниш эҳтиёжининг борлиги”, - дейди Ботиржон Шерматов.\nРоссия мигрант ҳуқуқшунос


15:27 / 08.05.2017\nФранциянинг амалдаги президенти Франсуа Олланднинг маълум қилишича, сайланган президент, “Олға” ҳаракати етакчиси Эммануэль Макронга ўз ваколатларини якшанба 14 май куни топширади. Бу ҳақда Figaro газетаси маълум қилган.\nОлланднинг мандати 14 май куни ўз якунига етади.\nФранцияда якшанба куни президентлик сайловларининг иккинчи тури бўлиб ўтди. Мамлакат ИИВ маълумотига кўра, Макрон 66,1 фоиз овоз тўплаб ғалаба қозонди. Сайловчиларнинг 20,7 миллиони ўз овозини Макронга берган. “Миллий фронт” партияси етакчиси Марин Ле Пен эса 10,6 миллиондан ортиқроқ овоз олди (33,9 фоиз).\nФранция Эммануэль Макрон Франсуа Олланд


“Бу – солиқ тўловчиларнинг пули”. Иқтисодчи – ҳокимларнинг “сахийлиги” ҳақида - XABAR.ORG\n1. Ўзингизнинг пулингизни ўзингиз учун сарфлайсиз. Масалан, ўқишга тўлайсиз, кийим оласиз.\n2. Ўзингизнинг пулингизни бошқалар учун сарфлайсиз. Масалан, дўстингизга совға оласиз.\n3. Бошқаларнинг пулини ўзингизга сарфлайсиз. Масалан, корхона корпоратив карточкасига овқатланасиз (яхшилаб).\n4. Бошқаларнинг пулини бошқаларга сарфлайсиз.\nАҚШлик бир конгрессмен айтган экан: “Бир биридан фарқли уч тоифадаги одамлар – ёш болалар, ўғрилар ва сиёсатчилар – учаласи ҳам бошқа одамларнинг пулларини сарфлайдилар. Шунинг учун учаласининг устидан назорат керак”.\nШавкат Мирзиёев — «10 минут нафас ололмай қолди, кейин доктор чақирдик»\nАндижонда Наврўз шукуҳи\nAжойиб хушхабар! Умра сафари нархи ошмайдиган бўлди\nСамарқандда болаларни игна тиқиб қўрқитган боғча тарбиячисига нисбатан жиноят иши қўзғатилди\nСамарқандда боғча тарбиячиси болаларни ухлатиш учун игна тиқиб, азоб бергани айтилмоқда\nИслом Каримов — “3-4 секунддан кейин мен ўтирган машина ҳам портлаши мумкин эди”


Mobiuz чиройли рақамларига 100 фоизгача бўлган чегирмалар давом этмоқда\nMobiuz абонент томонидан танланган тариф режасига қараб, алоҳида тоифадаги рақамларга чегирмаларни таклиф қилади.\n«Қандайдир чиройли рақамни саралаб беринг», «Такрорланадиган сонлар қанча кўп бўлса, шунча яхши» - бу жумлаларни уяли алоқа операторларига мурожаат қилган юзлаб абонентлардан ҳар куни эшитиш мумкин. Хизмат кўрсатиш офисларининг ходимлари рақамларнинг керакли бирикмаларини ва энг муҳими мижоз чиройли рақамни улашда, сарфлашни мўлжаллаётган маблағларнинг тахминий қийматини аниқлаштиришади.\nMobiuz ёки тижорий ҳамкорларнинг офисларида энг чиройли рақамларни улаш учун ҳам ўзингиз билан кўп маблағ бўлиши шарт эмас. Чунки компания томонидан ушбу йилнинг сентябр ойи охиригача Steel Light, Steel, Bronze, Silver Light, Silver тоифасидаги чиройли рақамларга 100 фоизгача ҳамда Gold ва Super Gold рақамларига 50 фоиз чегирмалар эълон қилинган. Чегирмаларнинг фоизи тариф режасига боғлиқ. Акция доирасида 11 та ойлик ва 5 та йиллик абонент тўловли тариф режалари танлаш учун тақдим этилган.\nШу тарзда, Bronze рақамларининг (масалан, 00077*7, 0007*77, 0*0*0*0 ва ҳ.к.) акциясиз нархи 300 минг сўмни ташкил қилади. Агар Mobi 20, 30+, 40, 50, Gap Yo'q тариф режаларига уланса рақамнинг нархи атиги 30 минг сўм бўлади. «Бронза» рақамига 100 фоиз чегирма эса, абонент тўлови 70 минг сўмдан юқори бўлган тариф режалари учун амал қилади.\n«Mobiuz'га уланганда абонент нафақат чегирма бўйича чиройли рақам, балки манфаатли тариф режасига ҳам эга бўлади. Чунки компания яқиндагина ўз маҳсулотларини янгилаб, уларни янада қизиқарлироқ қилди. Чиройли рақамлар акциясида иштирок этаётган энг кичик тариф - Mobi 20. Абонент уланиш пайтида атиги 20 минг сўм сарфлаб, 2 минг дақиқа, MБ, СМС ҳамда Steel Light ёки Steel тоифасидаги рақамга эга бўлади», - деб изоҳ берди Бош директорнинг маркетинг ва сотувлар бўйича ўринбосари Лола Филатова.\nҲозирги пайтда Mobiuz компаниясида турли хил тоифалардаги минглаб чиройли рақамлар мавжуд. Абонентларда нафақат керакли сонларнинг бирикмаси, балки операторнинг кодини ҳам – 88 ёки 97 танлаш имконияти мавжуд. Барча мавжуд рақамлар билан www.mobi.uz веб-сайтидаги махсус бўлимда (https://mobi.uz/uz/tariff/numbers/20639) олдиндан танишиб чиқиш мумкин.\nКомпания янгиликлари тўғрисидаги кўпроқ маълумотларни операторнинг Facebook-саҳифасида fb.com/mobiuz.uzbekistan билиб олиш мумкин.\nMobiuz техник ривожланишнинг тафсилотлари билан бўлишди\nMobiuz суҳбат чегараларини кенгайтирди


ЎзА - Марказий Осиё форумида Ўзбекистондаги кичик трансчегаравий дарёлар гапирилди\n26.11.2018 16:15:22 Чоп этиш версияси\nМарказий Осиё форумида Ўзбекистондаги кичик трансчегаравий дарёлар гапирилди\nҚирғизистоннинг Бишкек шаҳрида Марказий Осиё минтақавий экология маркази (МОМЭМ) ҳамда USAID ҳамкорликда Smart Waters (“Сув. Таълим. Ҳамкорлик”) мавзусидаги халқаро форум давом этмоқда.\nФорумда Ўзбекистон ҳудудидан оқиб ўтувчи кичик трансчегаравий дарёлар ҳақида алоҳида тўхталиб ўтилди.\nМаълумки, Ўзбекистон Марказий Осиёнинг барча республикалари билан чегарадош бўлган ягона мамлакат. Амударё, Сирдарё, Зарафшон сингари йирик дарёлар қатори бир қатор кичик сув иншоотлари ҳам юртимиз ҳудудидан оқиб ўтади. Айни пайтда мамлакатимиздаги мутасадди идора ва ташкилотлар томонидан мазкур иншоотлардан миллий ва халқаро меъёрий ҳужжатлар доирасида фойдаланишга алоҳида эътибор қаратилмоқда.\nФорумда сўзга чиққан Норин-Сирдарё ирригация тизимлари ҳавза бошқармаси раисининг биринчи ўринбосари Сайдулла Меҳмонов мамлакатимиз ҳудудидан оқиб ўтувчи Подшо-ота дарёси сувидан оқилона фойдаланиш бўйича амалга оширилаётган ишлар хусусида гапириб берди.\nТаъкидлаш жоизки, 130 километр узунликдаги бу дарё Қирғизистон ҳудудидан бошланади. Наманган вилоятининг Чортоқ ва Янгиқўрғон туманлари ҳудудидан оқиб ўтади ва мамлакатимизга тегишли бўлган 24 минг гектар экин майдонини сув билан таъминлайди.\n– Жорий йилнинг июль ойида дарёнинг Ўзбекистон ҳудудидан ўтувчи қисмидан унумли фойдаланиш мақсадида Кичик ҳавза кенгаши ташкил этилди, – дейди анжуман иштирокчиси, мазкур кенгаш котиби Нурмамат Худойбердиев. – Айни пайтда қирғизистонлик қўшнилар билан тез-тез учрашиб, умумий бойлигимиз бўлган ушбу дарё сувидан ўзаро келишув асосида, тежамкорлик билан фойдаланиш бўйича фикр алмашиб турамиз.\nФорум иштирокчиларига Бухоро вилоятининг Қоракўл тумани ҳудудидан оқиб ўтувчи Ёмонжар канали ҳақида ҳам маълумот берилди. Амударёдан сув оладиган ушбу канал 1973 йилда қазилган, унинг дастлабки 6,2 километри Туркманистондан, 26,3 километри Ўзбекистон ҳудудидан оқиб ўтади.\n– Биз ушбу сув иншоотидан фойдаланишда туркман қўшниларимиз билан яқиндан ҳамкорлик қиламиз, – дейди Аму-Бухоро канали ирригация тизимлари ҳавза бошқармаси раисининг биринчи ўринбосари Тўлқин Давронов. – Айни пайтга қадар бу сув иншоотидан фойдаланишда бирор келишмовчилик юзага келмаган. Бугунги кунда мавжуд экологик вазият, иқлим ўзгаришлар сув ресурсларидан ўта эҳтиёткорлик билан фойдаланишни талаб этмоқда. Шу боис канал ҳавзасида замонавий сув қурилмаларини ўрнатиш, сувнинг ҳар бир кубометрини назорат қилиш бўйича зарур чораларни кўряпмиз.\nФорум доирасида ташкил этилган кўргазмада мазкур сув иншоотларимиз ҳақидаги маълумотлар акс этган стендлар, видеолавҳалар, фотосуратлар намойиш қилинди.


ЎзА - Тиббиёт ходими коррупцияга нега қўл урмоқда?\n14.06.2019 11:12:25 Чоп этиш версияси\nТиббиёт ходими коррупцияга нега қўл урмоқда?\nФарғона вилоятида жорий йилнинг ўтган даврида 4 нафар соғлиқни сақлаш мансабдор шахслари коррупция билан боғлиқ жиноятларни содир этганлиги учун жавобгарликка тортилди.\nМамлакатимизда бошқа соҳалар каби тиббиётда ҳам коррупцияга қарши курашиш, тамагирлик ҳолатларига йўл қўймаслик ва олдини олиш борасида муайян ишлар олиб борилмоқда. Аммо шунга қарамасдан баъзи бир шифокорлар ўз нафсини жиловлай олмасдан, шарафли касбга доғ туширмоқда. Фарғона вилоятида ҳам ҳуқуқни муҳофаза қилувчи идоралар томонидан шу каби салбий ҳолатларга чек қўйилди.\nБағдод тумани тиббиёт бирлашмасига қарашли болалар поликлиникасининг травматолог-ортопеди Муроджон Қосимов ҳам ана шундай жирканч ишга қўл урди. У Т.Қурбоновга вояга етмаган фарзандини Бағдод туманлараро тиббий меҳнат экспертиза комиссиясида ишловчи танишлари орқали ногиронлик нафақасига чиқишига ёрдам беришини айтиб, пул тама қилди. Фарзандини пора бериш эвазига ногиронлик нафақасига чиқиши ҳақиқий инсонга хос бўлмаган хусусиятлигини билиб, ота бу ҳақда ҳуқуқни муҳофаза қилувчи органга ариза билан мурожаат қилди.\nЎтказилган тадбирда кўп тармоқли марказий поликлиникасининг ҳовлисида болалар шифокори М.Қосимов аризачи Т.Қурбонов билан учрашиб, 300 минг сўм пулларни олган вақтида ушланиб, ундан махсус кимёвий ишлов берилган ҳамда “Пора-2019” ёзувлари ёзилган пуллар ашёвий далил сифатида расмийлаштириб олинган. Жиноят ишлари бўйича Бағдод туман суди томонидан унга тегишли жазо тайинланди.\nЖамият саломатлиги ва соғлиқни сақлашни ташкил этиш илмий -тадқиқот институти Фарғона вилояти бўлинмаси катта илмий ходими М. Адҳамов ҳам ўз хизмат вазифаларини бажариш ўрнига тамагирликни маъқул билди. У Қувасой шаҳар, Фарғона, Қува ва Тошлоқ туман тиббиёт бирлашмаларида одам савдосига қарши курашиш бўйича амалга оширилган ишлар юзасидан ўтказилган текширишда аниқланган қонунбузилиш ҳолатларини текшириш якуни бўйича тузиладиган маълумотномага ёзмаслик учун текшириш ўтказилган бирлашма бошлиқларига, текширишга масъул бўлган Соғлиқни сақлаш вазирлиги етакчи мутахассисига пора бериш кераклигини айтган.\nДепартаментнинг Фарғона вилояти бошқармаси ва ИИБ ходимлари ҳамкорлигида ўтказилган тадбирда М.Адҳамов Қува тумани тиббиёт бирлашмаси бошлиғини Фарғона шаҳридаги “Тожмаҳал” меҳмонхонаси ёнига чақирган. Соғлиқни сақлаш вазирлиги етакчи мутахассисига аниқланган қонунбузилиш ҳолатларини текшириш якуни бўйича тузиладиган маълумотномага ёзмаслик учун 100 АҚШ доллари беришга ундаган ва текшириш учун масъул бўлган М.Кга кимёвий ишлов берилган пул маблағларини унинг чўнтагига солиб қўйган вақтда ушланган ва ушбу пуллар ашёвий далил сифатида олинган.\nШифокорлик масъулиятли ва шарафли касб бўлиб, унинг нафақат, эгнидаги халати, балки кўнгли ҳам оқ бўлиши керак. Акс ҳолда унинг қадр-қиммати, шаънига доғ тушади, салбий ҳаракатлари туфайли бошқалар азият чекишда давом этаверадилар. Қолаверса, оқ халатга тушган доғни ювса бўлади, бироқ шаънга тушган доғ тамғадек муҳрланиб қолади.


ЭНГ ГЎШТДОР БУҚАЛАР | АгроОлам.Uz\nБош саҳифа Чорвачилик ЭНГ ГЎШТДОР БУҚАЛАР\nУлар ичида гўшт берадиганлари алоҳида аҳамиятга эга. Дунёда сифатли ва ёғсиз гўштга бўлган талаб кун сайин ошиб бормоқда. Шу боис ҳам этдор қорамол зотларини боқишга қизиқиш бутун дунёда ортиб бормоқда. Қуйида ана шундай гўшти учун боқиладиган буқалардан бир нечтаси ҳақида сўз юритамиз.\nБу буқа зоти XVII асрда Герефорд графлиги (Англия)да олинган. Гўшт етиштиришга ихтисослашган фермерлар орасида ушбу қорамол зотини боқиш бирламчи ўринда туради. Гавдаси йирик ва гўштдор, турли иқлимга тез ва осон мослашади, кучли жазирама ва совуққа бардошли. Уларни совуқ кунлари ҳам ташқаридаги қўрада боқса бўлади. Бош ва бел қисми асосан оқ, танасининг қолган қисми қизғиш жигарранг тусда бўлади. Туғилганида 30-35 килограмм бўлган бузоқча вояга етгач, 850-1000 килограммгача тирик вазнга эга бўлади. Йилига 400 килограммгача эт олиши мумкин. Умумий вазнининг 60-65 фоизи гўштдан иборат. Тана кўриниши ва гўштдорлик хусусияти наслдан-наслга ўтади.\nБу гўштдор буқа зоти XVI асрда Англияда, голланд ва маҳаллий қорамолни чатиштириш йўли билан олинган. Шортгорн буқасининг танаси бирмунча юмшоқ бўлади, унинг турли тусдагиси учрайди. Туғилганида 27-35 килограмм вазнга эга бузоқ вояга етгач, 850-1200 килограммгача етади. Айтишларича, бир кунда бир ярим килограммгача оғирлашиши мумкин экан. Умумий вазнининг 70 фоизи гўштдан иборат. Парваришда анчайин инжиқ ва нозиктабиат. Тери остига ёғ тўпланиши кеч бошланади ва шу боис ундан ёғсиз ҳамда сифатли гўшт олиш мумкин.\nУшбу буқа зоти XVIII асрда Францияда селекция (янги зот олиш) йўли билан, семментал ва шортгорн зотларини чатиштириш орқали олинган. Туғилганида 60 килогаммгача вазнга эга бўладиган бузоқча вояга етгач, 1000-1500 килограммгача етади, суяги йирик. Бу буқа зоти ҳам кун сайин ўсади ва янги туғилган бузоқчанинг вазни бир йил ичида 500 килограммгача етиши мумкин. Умумий вазнининг 60-67 фоизи гўштдан иборат. Парваришда инжиқ эмас ва исталган шароитга мослашиб кетаверади.\nБу буқа зоти Шотландияда олинган ва бутун дунёга тарқалган. Асосан, Аргентина, Янги Зеландия, Канада, АҚШ, Россия ва бошқа МДҲ давлатларида боқилади. Танаси йирик ва бақувват, мушаклари жуда яхши ривожланган. Туғилганида атиги 25 килограммча келадиган бузоқча улғайгач, 850-1050 килограммгача етади. Онасидан ажратилганда 200 килограммгача тош босади ва кунига 800 граммгача эт олиши мумкин. Умумий вазнининг 70 фоизи гўштдан иборат. Гўшти сифатли ва мазали, тез пишади. Бироқ унга алоҳида парвариш зарур, иштаҳаси яхши бўлгани сабабли кўп ем-озиқа бериш талаб этилади.\nУшбу буқа зоти Марказий Франция тоғларида олинган. Дастлаб, оғир юкларни тортиш ва қишлоқ хўжалигида фойдаланиш учун боқилган. Ҳозирда ушбу қорамол зоти асосан, гўшти учун беш қитъанинг 25 давлатида боқилади. Буқа парваришга инжиқ эмас, жуда ювош феъл-атворга эга. Янги туғилган бузоқча 40 килограммгача тош босади ва кунига бир килограммгача эт олади. Вояга етган буқа эса 950-1100 килограммгача тош босади. Умумий вазнининг 60 фоизи гўштдан иборат.\nҚозоқ оқбош зоти\nХХ асрнинг ўттизинчи йилларида Қозоғистонда турли зотларни чатиштириш йўли билан олинган. Боши оқ, танаси қизғиш тусда ёки қизғиш ола бўлади, ёзда юнги калта ва майин, қишда қалин бўлиб ўсади. Буқа жуда тез етилади, бир ярим ёшлигида оғирлиги 500 килограммгача етади. Вояга етган буқа эса 850-1000 килограммгача тирик вазнга эга бўлади. Умумий вазнининг 55 фоизи гўштдан иборат.\nҚалмиқ зотли буқалар бундан 350 йил муқаддам Мўғулистонда олинган. Танаси бақувват ва йирик, шу билан бирга, симметрик бўлади. Сарғиш жигарранг туслилари кўп учрайди. Ем-озиқага инжиқ эмас, жазирама ёки қаттиқ совуқда ҳам унча-мунчага вазн йўқотмайди.\nВояга етган қалмиқ буқаси 750-900 килограммгача тирик вазнга эга бўлади. Умумий вазнининг 60 фоизи гўштдан иборат.\nИнтернет манбалари асосида Муҳиддин МАЛЛАБОЕВ тайёрлади.


ФРИЛАНСЕРЛИК ФАОЛИЯТИ ЁШЛАР БАНДЛИГИНИ ТАЪМИНЛАШДА ЯНГИЧА ЁНДАШУВ. » Янгиобод тумани ҳокимлиги расмий сайти\nЯнгиобод тумани ҳокимлиги » Янгиликлар » ФРИЛАНСЕРЛИК ФАОЛИЯТИ ЁШЛАР БАНДЛИГИНИ ТАЪМИНЛАШДА ЯНГИЧА ЁНДАШУВ.\nФРИЛАНСЕРЛИК ФАОЛИЯТИ ЁШЛАР БАНДЛИГИНИ ТАЪМИНЛАШДА ЯНГИЧА ЁНДАШУВ.\nҲозирда ёшлар бандлигини таъминлаш борасида барча бирдек ҳаракт қилиб, ёшлар учун муносиб иш ўринлари яратилиб келинмоқда. Жумладан, ишлаб чиқариш соҳаси, хизмат кўрсатиш, қишлоқ хўжалиги ва тадбиркорлик соҳаларига юзлаб ёшлар жалб этилди.\nҲозирги карантин вақтида кўплаб ёшлар асосан кўпроқ вақтини уйда, оила даврасида ўтказмоқда. Бу эса Фрилансерлик фаолияти билан шуғулланиб, яхшигина даромад топиш мумкин дегани. Хўш, Фрилансерлик ўзи нима? Фриланс сўзи инглизча freelance дан олинган бўлиб, free – эркин, lance – найзалини англатади ва бу ибора XIX асрнинг бошларидан ишлатилиб келинган.\nАйтиш мумкинки, Фриланс фаолияти хусусий амалиёт бўлиб, ташкилот ва компаниялардан ташқари, мустақил ишлашни англатади.\nУшбу фаолият билан шуғулланувчи аксарият фуқаролар ишни ўзи топади ва бунинг учун маълум маблағ орттиради.\nФрилансерлик фаолияти, шахснинг ўз бизнесини бошлаши йўлида қўйилган биринчи қадамдир.\nБугунги кунда, фриланс хизматлари бозори Ғарбий Европа\nва АҚШда анча ривожланган бўлиб, бутун дунё бўйлаб тез суръатларда ривожланиб бормоқда.\nФрилансерлик фаолиятининг қулай жиҳатлари ва камчилик томонларига қарайдиган бўлсак:\n- мустақиллик (ҳамма фрилансерлар учун ҳам мос эмас);\n- эркин иш шакли (талабалар учун жуда қулай);\n- уйда ишлаш имконияти (бу айниқса, ёш оналар ва имконияти чекланган одамлар, шунингдек, соғлиғида муаммолари бўлганлар учун қулай);\n- шахсий бизнесни ташкил қилиш учун нисбатан паст чегара (одатда фрилансерда офис ижарага олиш, транспорт харажатларига пул сарфлашнинг ҳожати йўқ, айрим турдаги махсус вазифаларни бажариш учун қимматбаҳо техник жиҳозлар харид қилишдан ташқари);\n- фақат ўзи учун ажратилган ишни бажариш;\n- қулай иш шароитлари (лекин ҳар доим эмас);\n- иш ва оила ўртасида мақбул мувозанатга эришиш;\n- жамият ҳаётида кўпроқ иштирок этиш имконияти;\n- мустақил иш танлаш, қизиқ бўлмаган, ноқулай лойиҳалардан бош тортиш;\n- мустақил равишда шерик танлаш имкони.\n- доимий равишда янги буюртмаларни излаш (ортиқча молиявий харажатлар);\n- нотекис даромадга эа бўлиш, шахсий бюджетни доимо режалаштириш;\n- банкдан кредит олишда аризаларни кўриб чиқиш жараёнидаги муаммолар;\n- баъзи психологик шахс турлари учун, бу компанияда ишлашдан кўра кўпроқ асабий иш услубига айланиши мумкин;\n- шахсий бухгалтерия юритиш ва солиқ тўлашда қийинчиликлар;\n- ўз-ўзини мотивация қилиш ва вақтни бошқариш учун қўшимча куч талаб этилиши;\n- ижтимоий кафолатларнинг йўқлиги;\n- баъзи ҳолларда, тиббий суғурта учун тўлаш кераклиги;\n- давлат нафақа тизимининг турларига қараб, фрилансер нафақа тўловларини умуман олмайди ёки энг кам нафақа олади;\n- расмий бандликнинг йўқлиги ёки солиқ имтиёзлари туфайли қонун билан юзага келиши мумкин бўлган муаммолар;\n- агар фрилансер ўзининг даромадини декларация қилмаса ва даромад солиғини тўламаса, дунёнинг аксарият юрисдикцияларида қонун билан боғлиқ муаммолар бўлиши мумкин;\n- иш берувчининг фирибгарлик ёки бошқа номақбул хатти-ҳаракатлар хавфи юқори бўлиб, у ҳолда фрилансерга шартнома муносабатлари мавжудлигини исботлаш қийин бўлади.\nЎзимизнинг реал ҳаётимизда хам фрелансерларга кўп бора юзланамиз, уларнинг ёрдамига таянамиз. Лекин фрилансер деб биз иш жойимиздаги компютерни яхши биладиган ишчи ходимимизни биламиз. Бироқ у ходимимизнинг ўз функсионал вазифалари бор. Бундан ортиб фрилансерлик қилиши анча вақтни олиб, ўз соҳасидаги ишларга таъсир этиши мумкин.\nШунинг учун, одатда, фрилансерлар қисқа муддатли, кичик ҳажмдаги маълум иш ёки лойиҳани амалга ошириш учун жалб қилинади.\n- реклама буклетлар учун матнлар ёзиш;\n- ташкилотнинг логотипини ишлаб чиқиш;\n- веб-саҳифалар яратиш;\n- чизмалар тайёрлаш;\n- матнларни таржима қилиш;\n- мақола ёзиш ва бошқалар.\nФриланс – бу ўзига хос механизм бўлиб, унинг моҳияти, маълум шахс ёки компания бирон бир шахсни маълум бир ишни бажариш учун норасмий равишда ёллашидан иборат.\nФрилансер бошқа шаҳарда ёки ҳатто бошқа мамлакатда истиқомат қилиб, бир вақтнинг ўзида мижозлар офисларида масофадан туриб фаолият юритади.\nФриланcе – Интернет ривожланиши билан кенг тарқалиб, тармоқ ва унга тегишли ташкилот, компаниялар ходимларнинг офислардаги фаолиятини камайишига олиб келган ва уй шароитида, масофадан ишлашга тўлиқ ўтиш имкониятини берган. Бу эса ҳозирги карантин вақтида жуда муҳимдир.\nЎзбекистонда фрилансерлар фаолиятини ривожлантириш\nва қўллаб-қувватлаш бўйича қуйидаги жиҳатларга эътибор қаратишимиз лозим, яъни:\n-жойларда ёшлар орасида фриланс фаолиятини кенг тарғиб қилиш мақсадида, махсус интенсив онлайн курслар ва маҳорат дарсларини ишлаб чиқиб, амалга ошириш;\n- чекка ҳудудларда электр таъминоти ва Интернетнинг юқори тезлигини доимийлигини таъминлаш юзасидан амалий таклифлар ишлаб чиқиб, ижрога қаратиш;\n- ҳудудларда мавжуд кафе, коворкинг-марказлари, парк ва кутубхоналар моддий-техник базасини яхшилаш ҳамда улар сонини кўпайтириш ва кенгайтириш бўйича чоралар кўриш;\n- фрилансерлар фаолиятини инобатга олган ҳолда, уларга кредит ажратиш ва солиққа тортиш тизимини ишлаб чиқиш ва жорий этишдир.\nАйнан ҳозирги карантин даврида ёшларни фрилансерликфаолиятига жалб этиш орқали уларнинг бандлигини таъминлаш замонавий ривожланишнинг муҳим омили ҳисобланади.\nЯнгиобод туман Кенгаши раиси,\nҲалқ депутатлари вилоят Кенгаши депутати.\n“Уйда қол, фойда ол!” Ўзбекистон ёшлар иттифоқи етакчиларидан ажойиб #challenge.


“Ал-Қоида”нинг ўлдига чиқарилган раҳбари топилди. Унга ким бошпана берган? | Qalampir.uz\n“Ал-Қоида”нинг ўлдига чиқарилган раҳбари топилди. Унга ким бошпана берган?\nОлам\t13 Сентябрь 21:48 31966\nАфғонистонда ҳокимиятни қўлга олган “Толибон” ҳаракати “Ал-Қоида” гуруҳининг етакчиси Айман аз-Завоҳирийга бошпана берган. Бу ҳақда АҚШ Марказий разведка бошқармасининг собиқ раиси вазифасини бажарувчи Майкл Моррелл маълум қилди.\nБирлашган Миллатлар Ташкилотининг шу ёзда чоп этилган ҳисоботида аз-Завоҳирийнинг Афғонистонда яшаши айтилган. Морреллдан эса шу хулосага изоҳ бериш сўралган.\nФото: Айман аз-Завоҳирий\n“Биз шундай деб ўйлаймиз. Бу “Толибон” аз-Завоҳирийга бошпана беришини, “Толибон” “Ал-Қоида”га бошпана беришини англатади. Ўйлайманки, “Толибон”нинг Афғонистондаги урушда ғалаба қозонгани, кейин эса бизнинг чиқиб кетганимиз бутун дунёдаги жиҳодчиларни илҳомлантирди. “Толибон”нинг даъво қилишича, улар нафақат АҚШни, балки НАТОни — дунёдаги энг катта ҳарбий кучни мағлуб этди. Байрам давом этмоқда. Менимча, жиҳодчилар нафақат илҳомланади, балки уларнинг кўпчилиги байрамнинг қисми бўлиш учун Афғонистонга жўнаб кетади. 2001 йил 11 сентябрдаги терактлардан сўнг, улар Афғонистон ташқарисига тарқалиб кетди. Ишонаманки, биз жиҳодчиларнинг оқимини қайта кўрамиз. Бу Афғонистонни сайёрадаги бошқа жойларга қараганда хавфлироқ қиладиган жиҳатлардан бири”, деган Моррелл.\nМорреллга кўра, АҚШ ҳукумати дунёда терроризмга қарши курашга эътиборини қаратиши керак.\n“Америка разведка жамиятининг фикрича, агар Вашингтон зарур чораларни кўрмаса, “Ал-Қоида” Афғонистондаги кучларини бир йил ичида қайта тиклай олади”, деган у.\nБМТ маълумотларига кўра, аз-Завоҳирий тирик, лекин у касал ва Афғонистонда бўлиб турибди.\nАввалроқ, Айман аз-Завоҳирий АҚШда 11 сентябрда содир бўлган терактларнинг 20 йиллигига бағишланган видеороликда кўриниш бергани ҳақида хабар бергандик.\n20 Октябрь 09:08 37884\n20 Октябрь 08:58 30549\n21 Октябрь 10:51 26075\n20 Октябрь 21:18 22794\n21 Октябрь 19:06 22396


Бекободлик валютафурушларга суднинг тегишли жазо тайинлаш ҳақидаги ҳукми ўқилди\nБекободлик Анвар Раҳмонов (исм-фамилиялар ўзгартирилган) ҳамда Акмал Мардиев пул топишнинг ноқонуний йўлини танлашди. Бу ҳақда “Ҳуқуқ” нашри ёзмоқда.\nУлар валюта олди-сотдиси билан шуғулланиш жиноят эканлигини билсалар-да, мақсадларидан қайтмадилар.\nХалқимиз кўза кунда эмас, кунида синади, деб бежисзга айтмайди. СВОЖЖДЛҚК департаментининг Бекобод тумани бўлими ходимлари томонидан ўтказилган тезкор тадбирда А.Раҳмонов ва А.Мардиев фуқаро Ш.Бердиевга 5100 АҚШ долларини сотаётган вақтда қўлга олинди. Шу билан бирга, уларнинг ёнидан сотиш мақсадида сақлаб келинган 4100 АҚШ доллари, 18 минг 100 Россия рубли, 67 минг 500 қозоқ тенгеси борлиги аниқланиб, ашёвий далил сифатида олинди.\nЖиноят ишлари бўйича Бекобод шаҳар судида мазкур жиноий қилмиш атрофлича кўриб чиқилди. Валютафурушлар Ўзбекистон Республикаси Жиноят Кодексининг тегишли моддалари билан айбдор деб топилди ва уларга суднинг тегишли жазо тайинлаш ҳақидаги ҳукми ўқилди.


Фарғона вилоятида ўқитувчини дўппослаш ҳолати бўйича жиноий иш қўзғатилди - Anhor\nAnhor Все посты Фарғона вилоятида ўқитувчини дўппослаш ҳолати бўйича жиноий иш қўзғатилди\nФарғона вилоятининг Фурқат туманида истиқомат қиладиган ўқитувчи Шуҳрат Жўраев туман ИИБ ходимлари уни дўппослагани ва мактаб компьютерини ўғирлашда айбни бўйнига олишга мажбур этишгани ҳақида гапиради. Бу ҳақда “Медиазона” нашри “Озодлик” радиосига таянган ҳолда ёзади.\nФурқат туман прокуратураси вакиллари ўқитувчининг аризаси бўйича терговдан олдинги текшириш ишлари олиб борилаётгани ҳақида радиога маълум қилган.\nЖўраевнинг сўзларига кўра, июнь ойи охирида у ишлайдиган мактабда компьютер йўқолган. У йўқолганидан кейин ИИБ ходимлари ўқитувчини уйидан бўлимга олиб келишади, бу ерда уни дўппослаб, бир оёқда ва қўлларини чўзган ҳолда туришга мажбур этишади.\n«У ерда видеокузатув камералари бор эди, ўшаларни текширишсин. Фақат улар ишлаб тургани ёки йўқлигини билмайман. Ходимлардан бири камерани тўсишга ҳаракат қилди, иккинчиси эса мени урди. Улар камера кабинетнинг қайси бурчагини қайд этмаслигини билган, деб ўйлайман. Чунки улар менга зарбани ўша томондан беришарди. Шунинг учун видеокузатув камераларини текширишингизни сўрайман», – дейди ўқитувчи.\nЖўраев уйга қайтганидан сўнг кўкрагидаги оғриқлар ва кўнгил айниши сабабли икки марта тез ёрдам чақирган. Ўқитувчининг сўзларига кўра, шифокорлар юз берган воқеа ҳақида маҳаллий прокуратурага хабар берган. Назорат органи ходимлари ўқитувчи билан учрашиб, унинг кўрсатмаларини ёзиб олишган.\nАйни пайтда Фурқат тумани прокуратураси жисмоний тарбия ўқитувчиси Шуҳрат Жўраевнинг дўппосланиши ҳақидаги ишни тергов қилмоқда, дея хабар беради вилоят ИИБ. Иш Фарғона вилоят прокуратурасининг назорати остида. Вилоят ички ишлар бошқармаси ҳам ўз ходимларининг ҳаракатлари бўйича ички терговни бошлаган. Мазкур ҳолат бўйича жиноий иш қўзғатилиб, тергов олиб бориляпти.\nПрезидент экологик аудит тўғрисидаги қонунни имзолади


ЭСИЗ МЕҲНАТ, ЭСИЗ ҲОСИЛ! — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nHome/ Madaniyat/ЭСИЗ МЕҲНАТ, ЭСИЗ ҲОСИЛ!\nЭСИЗ МЕҲНАТ, ЭСИЗ ҲОСИЛ!\n0 5 162 1 minute read\nЯқинда бир танишим 1 гектар ерни ижарага олиб карам экканлигини ва 80 тоннага яқин карам етиштирганини, аммо етиштирган карамини сота олмай ташлаб кетганини айтди. Деҳқоннинг айтишича 80 тонна карамни етиштириш учун 16 миллион сўм ҳаражат қилибди. 1 кило карамни 300 сўмдан ҳам сота олмабди. “100 сўмдан сўрашди, лекин 100 сўмдан сотиш учун уни йиғиб олиш керак, ишчи ҳақи қопламайди, охири ташлаб кетдим. Ким истаса текин йиғиштириб олаверсин, истаса молига берсин, лекин менга керакмас, барибир сотолмадим. Ҳосил пишиб ўтиб кетди. Сифатини йўқотиб бошлади” -деди.\nЯна бир деҳқон 0,8 гектар ерга карам экканини, ҳосили мўл бўлганини, у ҳам харидор тополмасдан, карамларини чорва молларини берганини айтди.\nЎтган ҳафта Деновга бораётганимда катта майдонда пишиб етилган карамни йиғиштириб дала четига чиқариб ташлаб, далани шудгор қилишаётганини кўриб ачиниб кетдим, эсиз меҳнат, эсиз ҳосил!\nБу йил карам ҳосили яхши бўлди, аммо харидор топилмади. Машаққат билан меҳнат қилган деҳқон куйиб қолди. Шу ўринда бир ўринли эътироз пайдо бўлади. Деҳқоннинг машаққатли меҳнати эвазига етиштирилган минглаб тонна ҳосил нобуд бўлди. Наҳотки туман ҳокимиятидагилар шу масалага эътибор бермадилар. Ахир бир тонна-тонна карамни етиштиришнинг ўзи бўлмаган-ку!\nМаҳаллаий давлат органларида ўтирган мансабдорлар, тўрттала сектор мутасаддилари етиштирилган ҳосилни сотиш масаласида Республика раҳбарларига таклиф киритса бўларди-ку.\nҲеч бўлмаганда қайта ишлаш цехларига топширишганда, уям бўлмаганда ҳарбий қисмларга, касалхоналарга, интернат, боғча каби муассасаларга, колонияларга арзон нархларда етказиб бериш мумкин эди-ку.\nКамида деҳқон ҳаражатини қопларди, мўл ҳосил увол бўлмасди. Ҳар йили мамлакатимиз бўйича минглаб тонна мева ва сабзавотлар нобуд бўлади. Бундан фақат деҳқон зарар кўради. Раҳбарларнинг эса парвойи палак, уларга ҳосил нобуд бўлди нима-ю, сотилди нима. Деҳқон етиштирган карам ғалла ё пахтамиди-ки юқоридагилар ундан режани сўраса.\nПрезидентимиз жойлардаги ҳокимларга ишонади, ҳокимлар юқоридан буйруқ бўлмаса ўзлари ташаббус билан чиқмайди, “Оч қорним-тинч қулоғим” ақидасига амал қилиб ишлашади. Охири зарарни меҳнат қилган боғбон-у деҳқон кўради.


Москва ва Минск сиёсий интеграцияга тайёр эмаслиги очиқланди\n26 май 2022, Тошкент вақти: 06:02\nПутин ва Лукашенко (архив сурати)\nВладимир Путин ва Александр Лукашенко Россия билан Беларуснинг сиёсий интеграциясини муҳокама қилишмаган. Бу ҳақда икки сиёсатчининг 9 сентябрь куни Москвада бўлиб ўтган саммити якунларига бағишланган матбуот анжуманида Россия президенти маълум қилди.\nПутинга кўра, ушбу масалага қайтиш учун “аввало иқтисодий замин ҳозирлаш лозим”.\nЛукашенконинг айтишича, Москва ва Минск сиёсий интеграция борасида бартараф этиб бўлмас зиддиятларга дуч келишганидан сўнг кўп йиллардан бери бу масалани муҳокама қилаётгани йўқ. “Зарур бўлса, биз мавзуга қайтамиз. Энг муҳими, буни халқларимизнинг ўзлари хоҳлаши керак”, деган Лукашенко.\nУнинг қўшимча қилишича, Путин иккиси “Европа Иттифоқи ва СССР хатоларини ҳисобга олишган” ва интеграция бўйича ишни “томдан эмас, пойдевордан бошлаш”га қарор қилишган.\nЛукашенко, шунингдек, икки мамлакат ягона валютани ҳам муҳокама қилмаётганини айтган. Унга кўра, икки давлат марказий банкларининг раҳбарлари бу ғояни номақбул деб топганлар. Айни чоғда ягона эмиссия маркази бўйича музокаралар бўляпти, аммо бу масалада тил топиша олганлари йўқ.\nПутиннинг билдиришича, Москвадаги саммитда томонлар “умумий макроиқтисодий сиёсат” юритишга келишганлар. 28 та интеграция дастури, жумладан нефть ва энергетика бозорларини бирлаштириш ҳамда солиқ сиёсатини уйғунлаштириш дастурлари ўзаро маъқулланган.\nБирлашиш ва уйғунлаштириш лойиҳаларининг тафсилотлари ва моҳияти юзасидан матбуот анжуманида изоҳ берилган эмас. Ҳужжатларни кейинроқ эълон қилишга ваъда берилган. Мазкур келишувлар икки мамлакат ҳукуматлари вакилларининг 10 август куни Минскда ўтказиш режаланган йиғилишида ҳам муҳокама қилинади.\n2000 йилда Москва ва Минск Иттифоқ давлатини ташкил қилиш тўғрисидаги шартномани ратификация қилган. Ҳужжат асосан декларатив тусда бўлиб, амалда ҳозирча жиддий ўзгаришларга олиб келган эмас.


‘Ўзбекистон Каримов концепциясига содиқ қолади’ - BBC O'zbek\n‘Ўзбекистон Каримов концепциясига содиқ қолади’\nЎзбекистон муваққат президенти Шавкат Мирзиёев қўшилмаслик сиёсатини давом этдиришга ваъда берган.\nРасмий Тошкент ташқи сиёсатда марҳум президент Ислом Каримов даврида қабул қилинган концепцияга содиқ қолишини айтган.\nХабарларга кўра, муваққат президентнинг бу сўзлари Ўзбекистон Олий Мажлиси палаталарининг кеча пайшанба куни бўлиб ўтган қўшма мажлиси чоғида янграган.\n"Худди аввалгидек, бирор бир ҳарбий-сиёсий блокка қўшилмаслик, хорижий давлатларнинг базалари ва объектларининг Ўзбекистон ҳудудига жойлаштирилишига, шунингдек, ўз ҳарбийларимизнинг ҳам четдаги ҳозирликларига изн бермаслик - мамлакатимизнинг қатъий позицияси бўлиб қолаверади", - дея баён қилган жаноб Мирзиёев.\nЎзбекистон муваққат президентининг бу сўзлари акс этган нутқи маҳаллий оммавий-ахборот воситаларининг жума кунги чиқишларида ўз аксини топган.\nЖаноб Мирзиёевга кўра, Ўзбекистон ташқи сиёсатининг энг устивор йўналишларидан бири - ўзаро миллий манфаатлари боғлиқ бўлган Марказий Осиё минтақаси бўлиб қолаверади.\n"Биз ўзимизнинг яқин қўшниларимиз: Туркманистон, Қозоғистон, Тожикистон ва Қирғизистон билан очиқ, дўстона ва прагматик сиёсат олиб боришга содиқ қоламиз", - деб айтган у.\nЎзбекистон муваққат президентининг баён қилишича, шунинг баробарида, қолган МДҲ давлатлари билан муносабатларини ривожлантириш, биринчи навбатда, Россия билан ҳар икки мамлакат манфаатларига жавоб берувчи ва минтақа хавфсизлигига хизмат қилувчи икки томонлама шартнома ва келишувлар асосида ўзаро алоқаларини изчиллик билан тараққий топтириш ва мустаҳкамлаш ҳам ташқи сиёсатларидаги муҳим қирралардан бири бўлиб қолаверади.\nЛекин, худди шу ўринда Шавкат Мирзиёев чиқишидан аён бўлишича, АҚШ билан ҳар томонлама манфаатли ва конструктив ҳамкорлик масаласи ҳам Ўзбекистон ташқи сиёсатида муҳим аҳамият касб этиб қолаверади.\n"Ўзбекистон бундан буёғига ҳам яқин минтақавий қўшниси, минтақавий ва глобал муаммоларнинг ечимида муҳим роль ўйновчи Хитой Халқ Республикаси билан ҳар томонлама стратегик ҳамкорликни ривожлантиришдан манфаатдордир", - дейилади унинг чиқишида.\nШавкат Мирзиёев Осиё-Тинч Уммони ҳавзаси давлатлари назарда тутилганда, энг аввало Япония ва Корея Республикасини номма-ном тилга олган.\nРасмий Тошкент ҳавзадаги қолган давлатлар билан ҳам иқтисод, сармоя, илм-фан ва технология, маориф, соғлиқни сақлаш ва сайёҳлик соҳасида ҳамкорлик муносабатларини тараққий топтиришга катта эътибор қаратишини айтган.\nЭнг аввало Германия, Франция ва Буюк Британиянинг номини бирма-бир тилга олиб, Ўзбекистон Оврўпонинг етакчи давлатлари билан ўзаро манфаатли ҳамкорликни ривожлантириш масаласига ҳам алоҳида урғу беришини билдирган.\nҲар томонлама ва ўзаро манфаатли алоқаларни тараққий топтиришни давом этдириш масаласида сўз кетганда, Шавкат Мирзиёев умумиятла Яқин ва Ўрта Шарқ мамлакатларини ҳам назардан қочирмаган.\nЎзбекистон муваққат президенти, ўз ўрнида, БМТ, ШХТ, МДҲ, Исломий Ҳамкорлик Ташкилоти ва қолган халқаро ташкилотлар билан алоқада бўлиш ва ҳамкорлик қилиш ўз мамлакати миллий манфаатларига жавоб беришини айтган.\nШунингдек, Шавкат Мирзиёев Ўзбекистон барча имкониятлардан фойдаланган ҳолда Жаҳон Банки, Осиё Тараққиёт Банки, Исломий Тараққиёт Банки ва Халқаро Валюта жамғармаси каби турли халқаро молиявий ва иқтисодий ташкилотлар билан иқтисоддаги структуравий ислоҳотларни дастаклашга қаратилган ҳамкорликни тараққий топтириб бораверишини таъкидлаган.\nЭслатиб ўтиш жоиз, унинг бу чиқиши Ўзбекистон дохил аксарият Марказий Осиё давлатлари ўртасида сув, чегараларидаги зиддиятли баҳсли ҳудудлар, энергия таъминоти ва транзит масалалари юзасидан муаммолар ҳануз ўзининг муқобил ечимини топмаган бир вазиятда янграган.\nМарҳум Ислом Каримов бошқаруви даврида Ўзбекистон ҳукумати юритган ташқи сиёсат эса, аксарият халқаро сиёсий таҳлилчилар томонидан "беқарор", эканликда баҳо топиб келган.\nРасмий Тошкент шу пайтгача Россия етакчилиги остидаги сиёсий-иқтисодий ташкилот ва блокларга қўшилишга ҳам рўйхушлик бермаган.\nШавкат Мирзиёев, шунингдек, ўз чиқишида "давлатимиз хавфсизлигини ҳар томонлама мустаҳкамлашимиз, ҳар бир фуқаронинг тинчлиги ва осойишталигини таъминлашимиз лозим", деркан, -" Вазиятни издан чиқариш, нифоқ солиш, душманлик уруғини сепиш, турли можароларни келтириб чиқариш ва ҳатто қон тўкилишини истаётган кучлар ҳам мавжудлиги ҳеч кимга сир эмас"лигини баён қилган.\nЎзбекистон Қуролли Кучлари ва ҳуқуқ-тартибот органларини бундан кейин ҳам ҳар томонлама мустаҳкамлаб боришларини таъкидлаган.\n"Мамлакат суверенитети ва мустақиллигига хавф туғдирадиган ички ва ташқи кучларнинг ҳар қандай ҳаракатлари, ҳар қандай уринишларига қатъий ва муносиб зарба берилиши"ни айтган.\nПрезидент Ислом Каримов 25 йиллик бошқаруви ортидан, шу йилнинг 2 сентябр куни 78 ёшида вафот этганди.\nУнинг вафотидан 6 кун ўтиб, кеча пайшанба куни Ўзбекистон Сенати Бош вазир Шавкат Мирзиёевни мамлакат президенти вазифасини бажарувчи этиб тайинлаган ва Марказий Сайлов комиссиясига президент сайлови ўтказишни тавсия этганди.\nРасмий хабарда айтилишича, Мирзиёев номзодини Сенат раиси Ниғматилла Йўлдошев таклиф қилган.\nЎзбекистон конституциясининг 96-моддасига биноан, марҳум президентнинг ваколатлари вақтинча Сенат раисига ўтиши керак эди.\nХабарларга кўра, Сенат раиси Ниғматилла Йўлдошев вақтинча президент вазифасини зиммасига олишдан ўз ихтиёри билан воз кечган.\nТошкентдан ҳозиргина олинган расмий хабарлардан Ўзбекистон резиденти сайловларининг шу йилнинг 4 декабр куни бўлиб ўтиши маълум бўлган.


Ўзбекистон фуқаролиги қандай тартибда олинади?\n10:21 / 10.01.2019 40504\nЎзбекистон ички ишлар идоралари Миграция ва фуқароликни расмийлаштириш бўлимларида «фуқаролиги йўқ шахс» тушунчаси кенг муомалада. Бундай шахслар, Ўзбекистонда овоз беришдан ташқари бошқа барча ҳуқуқ ва эркинликлардан тенг фойдаланади. Улар тадбиркорлик қилишлари, хусусий мулкка эга бўлишлари, ўрта ва олий таълим олишлари мумкин.\nУларга Ўзбекистон фуқаролигини бериш эса, маълум бир маъмурий жараёнларни ўз ичига олади. Айримларнинг Ўзбекистон фуқаролигини сўраб ёзган аризаси рад этилса, бошқаларга қаноатлантирилади. Қайд этиш ўринлики, 2016 йилнинг сўнгги ойларидан бошлаб, фуқаролиги йўқ шахсларга фуқаролик тақдим этиш бўйича ижобий қарорлар қабул қилина бошланди ва кўплаб кишиларнинг бир неча йиллик орзулари ушалди.\nАммо, орамизда шундай кишилар ҳам борки, улар Ўзбекистонда таваллуд топиб, шу ерда таҳсил олиб, олий таълимни давом эттираётган ёки бошқа иш билан шуғулланаётганларига қарамай, фуқаролиги йўқ шахс ҳисобланади.\nЯқинда Kun.uz таҳририятига Сурхондарё вилояти, Шўрчи туманида туғилиб, бугунги кунда Термиз Давлат университети тарих факультети 2-босқич талабаси Абдулмажид Яхшибоевдан мурожаат келиб тушди. У гарчи Ўзбекистонда дунёга келиб, 16 ёшга тўлганида Ўзбекистон фуқаро паспортини олганига қарамай, кейинчалик ота-онаси фуқароликдан маҳрум этилгани боис, ундан ҳам фуқаролик олиб қўйилганини таъкидлаган. Шу муносабат билан таҳририят тасвирга олиш гуруҳи Сурхондарё вилоятига сафар қилиб, Абдулмажид Яхшибоев туғилиб ўсган хонадонда меҳмон бўлди. Биз Абдулмажиднинг отаси Турди ака билан фуқаролиги йўқ шахс бўлиш ҳақида суҳбатлашамиз.\n«Фуқаролик паспортига эга бўлмасликнинг, фуқаролиги йўқ шахс сифатида яшашнинг ҳам қийинчиликлари кўп. Энди уни бошидан ўтказганлар билади. Бирор жиноят бўлса, биринчи бўлиб сизни тергов қилишади. Ҳатто соатлаб ушлаб туришарди. Яшаб турган жойингиздан узоққа чиқа олмайсиз, баъзида. Тўғрисини айтиш керак, охирги икки йилда чақир-чақирлар, қаерда бўлганингиз ҳақида ҳисоб беришлар камайди», - дейди Турди ака.\nБундан ташқари, бевосита мурожаатчи, болаликдан ногирон Абдулмажид Ўзбекистон фуқаролик паспортини Ўзбекистонда туғилган шахс сифатида олишга ҳақли, деб ҳисоблаши, тегишли идоралар ҳам уни фуқароликка мансуб деб топишлари кераклигига доир ўз фикрлари билан ўртоқлашди. Абдулмажид биз билан суҳбатни ота-онасининг Ўзбекистонга келиб қолишлари, уларнинг Ўзбекистон фуқаролик паспортидан маҳрум қилинганига доир тарихий лаҳзаларни ёдга олишдан бошлади.\n«Менинг ота-бобом асли ўзбекистонлик, Сурхондарёнинг Шўрчисидан. Бобом отамга ватанга қайтишни маслаҳат қилганларидан кейин Шўрчига 1992 йилда кўчиб келган. Озод маҳаллада қариндошимизникида пропискада турган. Онам ҳам шу йили келган. Кейинчалик, алоҳида хўжалик бўлиб чиқишган. Мен 1993 йили Шўрчи тумани Озод маҳалласида туғилганман. Менга ички ишлар идоралари ота-онанг доимий рўйхатда бўлмаган, дейишмоқда. Ота-онамнинг менга нима даҳли бор, мен шу ерда туғилганман-ку, ўзим ўзбекман. Мен фақат адолат тикланишини истайман», - деди Абдулмажид биз билан суҳбатда.\nАбдулмажиднинг сўзларига кўра, бу масалада, унинг фуқаролик ҳуқуқлари поймол бўлмоқда. Чунки, Ўзбекистонда туғилиб, миллати ўзбек бўлишига қарамай, унга Ўзбекистон фуқароси паспорти ўзбекистонликларга берилганидек тартибда эмас, балки хорижий ёки фуқаролиги йўқ шахсларга тақдим этилиши мумкин бўлган тартибда берилиши айтилмоқда.\nАйни масалага ҳуқуқий жиҳатдан изоҳ олиш ва фуқаролиги йўқ шахслар Ўзбекистон фуқаролигини олиш учун нималар қилиши кераклигига ойдинлик киритиш мақсадида Сурхондарё вилояти ИИБ Миграция ва фуқароликни расмийлаштириш бошқармаси раҳбари Санжар Қобиловга мурожаат қилдик.\nСурхондарё вилояти ИИБ Миграция ва фуқароликни расмийлаштириш бошқармаси раҳбари\nСанжар Қобиловнинг билдиришича, Абдулмажид Яхшибоев бир неча бор мурожаат қилган. Унга мурожаати бўйича тушунтиришлар берилган.\n«Абдулмажид Яхшибоев 1993 йилда Ўзбекистонда туғилган бўлса-да, ота-оналари ўша вақтда Ўзбекистонда доимий рўйхатда турмаган. Шу боисдан, уларга даставвал берилган фуқаролик паспортлари, нотўғри ҳужжатлар асосида берилгани сабабли, Жиноят ишлари бўйича Қумқўрғон туман суди томонидан бекор қилинган.\nШунга кўра, 1992 йил 2 июндаги «Ўзбекистон Республикаси фуқаролиги тўғрисида»ги қонуни талабига кўра, қолаверса, суд ҳукми ижросини таъминлаш мақсадида, 1992 йил 28 июлгача Ўзбекистонда доимий рўйхатда турмаган ота-онанинг фарзандлари сифатида Турди Ишмуродовнинг болаларига ҳам фуқаролиги йўқ шахсларга бериладиган ҳужжатлар расмийлаштириб берилган», - деди Сурхондарё вилояти ИИБ МваФРБ бошлиғи, подполковник Санжар Қобилов.\nУнинг таъкидлашича, Абдулмажид Яхшибоевга одатдагидек паспорт берилиши учун даставвал суд қарори бекор қилиниши керак. Акс ҳолда, фақатгина фуқароликни сўраб берилган илтимоснома орқали паспорт берилиши ва фуқароликка қабул қилиниши мумкин.\nХўш бунинг учун қандай ҳужжатларни кимга тақдим этиш керак бўлади? Аввалроқ, Kun.uz сайтида Ўзбекистон фуқаролигини олиш учун нималар қилиш кераклиги, қандай ҳужжатлар талаб этилишига доир мақола эълон қилинган эди. Қуйида ушбу ҳужжатлар тўплами билан яна бир бор танишиб олишингиз мумкин.\nХўш, умуман, Ўзбекистон фуқаролигини олиш учун қандай ҳужжатлар топширилади?\nЎзбекистон Республикасининг 1992 йил 2 июлдаги «Ўзбекистон Республикаси фуқаролиги тўғрисида»ги Қонуннинг 17-моддасига кўра, чет эл фуқаролари ва фуқаролиги бўлмаган шахслар ушбу қонунга биноан келиб чиқиши, ирқи, миллати, жинси, маълумоти, тили, динга муносабати, сиёсий ва бошқа эътиқодларидан қатъиназар Ўзбекистон Республикаси фуқаролигига қабул қилиниши мумкин.\n• Сўнгги беш йил давомида Ўзбекистон ҳудудида доимий яшаганлик;\n• қонуний тирикчилик манбаларининг мавжудлиги;\n• Ўзбекистон республикасининг Конституциясини тан олиш ва бажариш;\nЎзбекистон Республикаси фуқаролигига қабул қилиш бўйича қуйидаги ҳужжатлар тақдим этилиши керак:\n• Президент номига илтимоснома;\n• 2 нусхада сўровнома-ариза;\n• чет эл фуқаролигидан чиққанлигини тасдиқловчи ҳужжат (фуқаролиги йўқ шахслардан ташқари);\n• таржимаи хол;\n• қонуний яшаш манбаи ҳақида гувоҳлик берувчи ҳужжат (иш жойидан ўртача иш хақи ҳақидаги ёки унинг ўрнини босадиган нафақа, ёрдам пули, дивидентлар ва бошқа яшаш манбаи ҳақидаги маълумотнома);\n• давлат божи тўланганлиги ҳақидаги квитанция;\n• 4 дона «3.5-4.5» ўлчамдаги фотосурат;\n• туғилганлик ҳақида гувоҳнома;\n• никоҳ тузилганлиги ёки бекор қилинганлиги тўғрисидаги гувоҳноманинг асл нусхаси;\n• меҳнат дафтарчасидан нусха;\n• уй дафтарчасидан нусха;\n• сўров анкетасининг 20-бандида ўзи билан бирга вояга етмаган фарзандларини фуқароликка қабул қилишни сўраса, уларнинг туғилганлик тўғрисидаги гувоҳномасидан нусха ҳамда 14-18 ёшгача бўлган фарзандларининг нотариал тасдиқланган розилик хати.\nАризачи юқорида кўрсатилган барча ҳужжатларни топширган пайтдан бошлаб тақдимнома ижро учун қабул қилинган деб ҳисобланади. Ҳужжатлар тўпламини қабул қилган ички ишлар органи уни тегишли равишда Қорақалпоғистон Республикаси Ички ишлар вазирлигига, вилоятлар ва Тошкент шаҳар ички ишлар бошқармасига юборади.\nҚорақалпоғистон Республикаси ИИВ, вилоятлар, Тошкент шаҳар ички ишлар бошқармалари Ўзбекистон Республикасининг фуқаролигига қабул қилиш тўғрисидаги ҳужжатлар расмийлаштирилиши тўғрилигини текшириб, ушбу масалалар юзасидан 2 нусхада ҳужжатлар йиғма жилдини юритади ва давлат хавфсизлик тегишли органларининг фикрини сўрайди ҳамда материаллар ва хулосаларни Ташқи ишлар вазирлигига юборадилар.\nТашқи ишлар вазирлиги ўз хулосасини Ўзбекистон Республикасининг фуқаролигига қабул қилиш тўғрисидаги материаллар билан биргаликда президент ҳузуридаги Фуқаролик масалалари билан шуғулланувчи комиссияга ва республиканинг тегишли ваколатли органлари (ДХХ ва ИИВ)га юборади. Мазкур ваколатли органлар президент ҳузуридаги Фуқаролик масалалари билан шуғулланувчи комиссияга фақат ўз хулосаларини юбориб, ҳужжатларни эса Ички ишлар вазирлигига қайтаради.\nФуқаролик масалалари билан шуғулланувчи комиссия ҳужжатларни кўриб чиқади ва президент қарор қабул қилиши учун таклифлар тақдим этади. Фуқароликда ўзгариш президент Фармони эълон қилинган кундан бошлаб юзага келади.\nЭслатиб ўтамиз, собиқ иттифоқ (СССР) парчалангач, унинг ҳудудида бир нечта мустақил давлатлар пайдо бўлгач, уларнинг ҳудудларида «фуқаролиги йўқ шахс»лар пайдо бўлди. Бир кун ичида бир давлат фуқаролари, бир неча ўн йиллар мобайнида қариндош-уруғ, қуда-анда бўлиб келган аҳоли чегаранинг икки томонида қолди. Бу ҳолат Ўзбекистоннинг барча чегарадош ҳудудларида ҳам кузатилди. Асли ўзбекистонликлар Тожикистон, Туркманистон, Қирғизистон ва Қозоғистонда қолишган бўлса, ушбу республикаларда туғилиб, Ўзбекистонга келган, аммо кетишга қарор қила олмаганлар Ўзбекистонда қолиб кетишди. Айни шулар «фуқаролиги йўқ шахс»га айланишди.\nҚашқадарёда «Нексия»нинг 100 литр сиғимли газ баллони портлади, бир киши ҳалок бўлди\nҚашқадарёда аёл киши газ плитаси устига челак қўяётганида ёниб кетди


Мўмин ва неъмат - Fitrat.uz\nБош саҳифа / Мақолалар / Мўмин ва неъмат\nМўмин ва неъмат\nDekabr 31, 2017\tМўмин ва неъматda fikr bildirishni o'chirish 146 Кўришлар\nОсонгина эришиш натижасида кўз ўрганиб, оддий нарсадек туюлиб қолган нарсаларнинг – кўраётган кўз, эшитаётган қулоқ, ҳаракатланаётган оёқ-қўл, ейилаётган озиқ-овқатлар, нафас олинаётган тоза ҳаво, эгалик қилинаётган уй-жой, машина сингари санаб-саноғига етиб бўлмайдиган барча неъматларнинг соҳиби Аллоҳ эканлигини фақат мўминларгина идрок этадилар.\n«Агар Аллоҳнинг неъматларини санасангизлар, саноғига ета олмайсизлар. Албатта, Аллоҳ мағфиратли, меҳрибондир» (Наҳл сураси, 18-оят).\nЮқоридаги ояти каримада Роббимиз билдиргани каби, Аллоҳ ҳалол қилган беҳисоб неъматлардан мўминлар баҳраманд бўлиб, унинг шукрини қиладилар. Лекин баъзи жоҳил кимсалар каби уларга алданиб, охират ва Қуръон хулқи билан яшаш масъулиятини унутмайдилар. Шу сабабли Аллоҳ ато этган давлат, шуҳрат, иқтидор сингари синов учун берилган вақтинчалик неъматлардан кибрланиб кетмайдилар. Қуръон билан хулқланган мўмин учун мол-мулк, шуҳрат сингари дунё неъматлари Аллоҳга яқинлашиш ва шукур этиш учун бир восита, холос. Мўминнинг асосий мақсади фақат ҳаёти давомида фойдаланадиган уй-жой, машина, кийим-кечак каби буюмларга эга бўлиш эмас. Бинобарин, ўлим келганда бу дунёда орттирган нимаси бўлса ҳам, ундан айрилади. Шу ҳақиқатни англаган мўмин киши дунё ва унинг зийнатларига алданиб қолмайди. Балки буларнинг ҳақиқий соҳиби бўлмиш Яратганга шукрона қилади. Ваҳоланки, баъзилар шукур этиш учун оламшумул ҳодисалар юз беришини ёки улкан муаммолари ҳал бўлишини кутадилар. Ҳаёти, соғлиғи, нафас олаётган мусаффо ҳавоси, баҳраманд бўлаётган қуёш нури каби санаб саноғига етиб бўлмайдиган неъматларга беписанд карайдилар. Аллоҳ берган туҳфаларни қадрламайдилар, шукрини қилмайдилар. Уларнинг қадрини қўлдан бой бергандагина тушуниб етадилар.\nБерилган неъматларга кибрланмай, улар учун миннатдор бўладиган бандаларига Аллоҳ таоло шундай марҳамат қилади:\n«…Қасамки, агар берган неъматларимга шукр қилсангизлар, албатта (уларни янада) зиёда қилурман. Энди агар куфрона (неъмат) қилсангизлар, албатта азобим ҳам жуда қаттиқдир» (Иброҳим сураси, 7-оят).\nБандалар ўз эҳтиёжлари учун берилганидан ортганини, давлатининг ортиқчасини хайр-эҳсон, нафақа қилишлари керакки, сахийлик ҳам мўмин кишининг сифатларидандир. Шунингдек, инсонлар бу орқали биродарлик, тенглик бурчларини адо этиб, Аллоҳ розилигини топиш бахтига эришадилар.\nАллоҳ таоло барчамизни неъмат қадрини билувчи ва унга шукур қилувчи бандаларидан қилсин!\nБекобод тумани бош имом-хатиби\nАввалги Янги туғилган чақалоқларга “Қуддус – Фаластин Пойтахти” деб исм қўйилди\nКейинги Чорвадорликдаги масъулият


Бишкеклик ҳуқуқ фаоллари аралашуви билан ўзбек мактаби муаммоси ҳал этилди\nКаримжон Раҳимов номидаги мактаб биноси.\nЎш вилоятининг Қорасув шаҳрида ҳуқуқ ҳимоячиларининг аралашуви билан ўзбек мактаби биносига рус мактабини кўчириш ишлари тўхтатилди. Қорасув шаҳар таълим бошқармаси буйруғи билан сўнгги бир неча кундан буён таълим рус тилида олиб борилувчи 134-мактаб Каримжон Раҳимов номидаги 68-ўзбек ўрта мактабига кўчирилаётган эди.\nМингдан зиёд болага билим бериб келган Қорасув шаҳридаги Каримжон Раҳимов номидаги ўзбек мактабига бир неча кун аввал рус тилида таълим берувчи 134- мактаб кўчириб келинган.\n134-мактаб 1995 йилга қадар болалар боғчаси бўлган бинога жойлаштирилган эди. Болалар боғчаси авария ҳолатида экани аниқланиб, ёпилганидан сўнг бу бино мактабга айлантирилган. Халқ таълими бошқармаси рус мактабини ўзбек мактабига кўчирилишини бинонинг авария ҳолати ва ўқувчиларга жой етишмаётгани билан боғлаган эди.\nБироқ расмийлар мингдан ортиқ ўқувчи ўқийдиган ўзбек мактабига 700 бола ўқийдиган рус мактабининг кўчирилиши ортидан таълим сифати сусайиши ва бир қатор муаммолар келиб чиқишни эътиборга олмаган.\n134-мактабнинг исмини очиқлашни истамаган ўқитувчисига кўра, мактаб кўчирилишига муаллимлар ва ота-оналар рози бўлмаган.\n- Мактаб жамоаси ва ҳатто ота-оналар ҳам рози бўлишмаган. Қанча қаршилик билдириб, мажлислар ўтказилди. Ота-оналар таълим бошқармасига арзланиб боришди. Қорасув таълим бошқармаси раҳбари бу ерга келиб, мажлисда қатнашди, ота-оналар арз қилишди, лекин у бизни эшитишни истамади, - дейди суҳбатдош.\n134-мактаб Каримжон Раҳимов мактабига кўчирилганидан сўнг икки мактаб ўқувчилари ва ўқитувчилари орасида турли низолар юзага келган.\nИкки мактаб ўқувчилари ва жамоатчилиги ўртасида норозиликлар бўлганини Каримжон Раҳимов мактаби ходимлари ҳам тасдиқлашди.\nРаҳимов мактаби ходимларига кўра, икки мактаб ўқувчилари ўртасида юзага келган низоларни оддий маиший жанжал сифатида баҳолаш мумкин.\nШундан сўнг ота-оналар Ўшдаги “Тартиб ва қонун” ҳуқуқни ҳимоя қилиш ташкилотига ёрдам сўраб мурожаат қилган. Ташкилот раҳбари Иззатилло Раҳматуллаев сўзларига кўра, унинг Бишкекдаги ҳамкасблари Қорасув мактабида бўлаётган воқеа тўғрисида Таълим вазирлигига хабар берган ва масала ижобий томонга ҳал этилган:\n- Бизга ота-оналар қўмитаси вакиллари мурожаат қилган эди. Биз уларнинг аризасини Бишкекка юбордик. Бишкекдаги ҳамкасбимиз Риспек Адамалиев муаммони бартараф қилди. Ҳамкасбларимиз Қирғизистон Маориф вазирлигига бориб, бўлаётган ишларнинг нотўғри эканини тушунтиришганидан сўнг, айтишларига қараганда, тушдан кейин туман халқ таълими бошқармаси мудири ҳар бир мактаб ўз биносида қолдирилишини айтган.\nОзодлик: Шу қарор билан ўқувчи ва ота-оналарнинг ҳуқуқи бузилганмиди?\n- Албатта бузилган. Тайёр таъмирдан чиққан мактабда ўқув жараёнининг бир неча кунга тўхтатилишининг ўзи ўқувчилар ҳуқуқининг бузилишидир, - дейди Иззатилло Раҳматуллаев.\nКаримжон Раҳимов мактаби директори Юлдузхон Тўхтаевага кўра, мактабда бошқа муаммолар ҳам юзага келганди:\n- Мактабни ярмини бўлиб, ўртани тўсадиган бўлишган эди. “Фавқулодда ҳолат бўлиб қолса, ўт чиқса ёки бошқа нарса бўлса, болалар ваҳимага тушиб қолади-ку. Ўртани тўсиб олиш бунга тўғри келмайди. Буйруқсиз, қўлимизда ҳужжатсиз бўлмаймиз”, дедик. Бугун масала конкрет ҳал қилинди. Улар ўз ўрнига қайтадиган бўлишди, - дер экан Юлдузхон Тўхтаева Раҳимов мактабида бир неча йиллардан буён рус синфлари мавжудлигини ҳам айтиб ўтди.\nАммо бу борада Ўш шаҳридаги Панфилов номидаги мактаб ўқувчиларининг омади чопмаган. Ўқиш ўзбек ва рус тилларида олиб бориладиган бу мактабнинг 700 дан зиёд ўқувчиси ва 56 нафар ўқитувчиси жорий ўқув йили бошидан бошқа мактабга кўчирилган. 2010 йилги қонли воқеаларгача Панфилов мактабида фақат ўзбек тилида таълим бериларди.\nЭндиликда шаҳар раҳбарияти ва маориф бошқармаси қарори билан бу мактаб ўқувчилари олисроқда бўлган Калинин номидаги мактабга кўчирилди. Панфилов мактабига эса ўқиш рус тилида олиб бориладиган, биноси авария ҳолатида бўлган Раззақов номидаги мактаб кўчган. Ўш шаҳар маориф бошқармаси иддаосича, бу хусусдаги қарор шу йил апрель ойида барча томонлар розилиги билан қабул қилинган. Бироқ Озодликнинг Ўшдаги манбалари Панфилов мактабининг кўчирилиши бу мактаб ўқувчилари ва уларнинг ота-оналари орасида норозилик уйғотганини айтмоқдалар.


Интернет китобнинг ўрнини босолмайди - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 27 Июл 2018\tКӯришлар: 1430\nмаърифатпарвар инсон Намозали Тўхтаров бугунги ёшлар ҳақида жўяли гапларни айтди.\n- Замонавий технология мислсиз равишда тараққий этган давримизда, ёшларимизни китоб ўқиш, газета-журналлар мутолаасига жалб қилиш муҳим вазифа ҳисобланади, - дейди фахрий ўқитувчи. – Бугун интернет тармоғига телефонини уламаган ёшларни топиш амри маҳол. Улар ўша чексиз маълумотлар манбаидан ўз хоҳишларига кўра фойдалана олишлари ҳам инсониятнинг чексиз тараққиёт сари юз бурганлигининг нишонаси. Аммо глобал тармоқдаги айрим маълумотлар қуруқ, мазмунсиз ва унда таълим-тарбиянинг нишони ҳам йўқ. У фақат маълумот, холос. Китобдан олинган билим эса, ҳамиша тарбиявий аҳамияти билан муҳим ҳисобланган.\nҲақиқатдан ҳам, тажрибали ўқитувчининг куюнганича бор. Бугунги ёшларга чексиз имкониятлар берилган. Интернет орқали маълумот олиш уларнинг, нафақат, вақтини тежабгина қолмай, балки дунёқарашларини кенгайтириш, жаҳоннинг турли бурчагида бўлаётган воқеа-ҳодисалардан зудлик билан огоҳ бўлиш имконини беради.\n- Олийгоҳда таҳсил олган пайтларимиз А. Фирдавсий номли кутубхона адабиётларидан фойдаланардик, - дейди республикамизда таниқли хонанда Чиллахон Холов. – Баъзан керакли адабиётни олиш учун икки-уч кун навбат пойлаган пайтларимиз ҳам бўлган. Бугунги ёшларга ҳавас қиламан. Тинчлик ва миллий бирлик асосчиси – Миллат пешвоси, Тожикистон Президенти муҳтарам Эмомали Раҳмоннинг саъй-ҳаракатлари билан пойтахтимиз марказида замонавий Миллий кутубхона қурилди ва бу муассаса самарали фаолият юритмоқда. Бу маърифат даргоҳидаги шароит ва имкониятларни кўриб, истиқлолиятимиз, юртимиздаги фаровонлик, осойишталикка бот-бот шукрона келтирасан.\nАлоҳида ўқув заллари, бой китоблар хазинаси, замонавий электрон китоблардан фойдаланиш учун ўрнатилган компютерларни кузатиб, ёшларимизнинг ўқиб-ўрганишлари учун жуда кенг қулайликлар яратилганлигининг гувоҳи бўласан. Олийгоҳда тўрт-беш йиллик таҳсили давомида кутубхона остонасига қадами етмаган талабалар ҳам борлиги барчамиздан ёшлар таълим-тарбиясига жиддий эътибор қаратишимизни тақозо этади. Шу ўринда, Давлатимиз бошлиғи муҳтарам Эмомали Раҳмон ташаббуси билан қабул қилинган ва ҳаётга татбиқ этилаётган «Фарзанд таълим-тарбиясида ота-она масъулияти тўғрисида»ги Тожикистон Республикаси қонунининг аҳамияти янада ортади.\n- Ўтган 2017 йилда республикамиз судларида «Фарзанд таълим-тарбиясида ота-она масъулияти тўғрисида»ги Тожикистон Республикаси қонуни талаблари бузилганлигига доир 17136та маъмурий ҳуқуқбузарлик ишлари кўриб чиқилди, - деганди йил якунига бағишланган матбуот конференциясида Тожикистон Республикаси Олий суди раиси Шермуҳаммад Шоҳиён. – Натижада, 5028 кишига нисбатан огоҳлантириш берилиб, 10629 нафар эса, маъмурий жаримага тортилди.\nЮқорида келтирилган рақамлар шунчаки кўрсаткич эмас, балки унинг ортида инсонлар, айниқса, ёшлар тақдири турибди. Шунинг учун ҳам, келажагимиз бунёдкорлари бўлган ёшларимизнинг тақдирига бефарқ бўлмай, уларни тўғри йўлга бошлаш ҳар биримизнинг инсоний бурчимиз эканлигини унутмайлик. Китоб ўқиш, маърифат муассасаларига бориш, газета ва журналлар мутолааси, шубҳасиз, ёшларнинг маънавий оламини бойитади. Бу ўринда катталар уларга ўрнак кўрсатмоқлиги давр тақозосига айланиб бормоқда.\nАлбатта, замонавий техника ва технологияни ўрганиш, замон билан ҳамқадам бўлиш – жуда ҳам муҳим. Бусиз бўлмайди ҳам. Зеро, бугун дунё илмидан хабардор бўлиш учун худди ана шу воситалар қўл келади. Лекин шу билан бирга, ёшларимизда миллий қадриятларимиз, ота-боболаримиз суннатларига эҳтиром ҳиссини уйғотишимиз лозим. Шундагина ҳар бир ёшнинг юрагида ватанпарварлик ҳисси жўш уради.\nЎсиб келаётган авлодга оила ва оиладорлик маърифатини сингдириш ҳам ота-оналарнинг бурчи. Бу йўналишда етарлича маълумотга эга бўлмаган ёшларнинг шошқалоқлик билан никоҳдан ўтишлари, уларнинг оила юритишга тайёр эмасликлари ҳар йили мамлакатимизда 10 мингга яқин оиланинг бузилишига олиб келаётганлиги ҳам аянчли ҳолатдир.\nФахрий ўқитувчи Намозали Тўхтаров таъкидлаганидек, китобнинг ўрни бошқа ва ҳеч қачон интернет унинг ўрнини боса олмайди…\nБугун: 26-06-2022 10:14:46


ИнтерФУТБОЛ :: Игорь Сергеев ҳужумчими?\nИгорь Сергеев ҳужумчими?\nТерма жамоамиз саралаш ўйинлари сўнгги босқичида 9 ўйинда атиги 6 гол ура олди холос. Кўпинча, журналистлар ёки мухлислар томонидан терма жамоамиз асосий таркибида нега айнан Игорь Сергеев майдонга тушаётгани ҳақида саволлар кўп янграйди.\nНафақат терма жамоа, балки клубида ҳам гол урмай қўйган футболчи нега доим майдонда ҳаракат қилади?\nҚўшиламан, агар ҳужумчи ҳимоячиларга доимий босим уюштирса, тўпсиз ҳаракатлари орқали, жамоадошларига имконият яратиб беришни уддаласа, ҳужумчига эътирозлар кам бўлади. Мисол учун, «Реал»да Карим Бензема деган ҳужумчи бор.\nҚачонки, Роналду ёки Исколар тинмай гол уриб, қулай вазиятларга эга бўлаётган эканлар, Бенземага эътироз билдириш қийин - у тўпсиз ҳаракат қиляпти, шерикларига зоналар очиб беряпти, жамоа ғалаба қозоняпти. Аммо агар жамоада ҳеч ким гол урмай қўйса, энг аввало ҳужумчидан сўралади. Энди, унинг тўпсиз ҳаракат қилиши, ҳимояланаши, зоналар очиши иккинчи даражага чиқади.\nЖепаров тўп билан ҳаракатни давом эттирди. Сергеев ўнг томонга ҳаракатланиши мумкин эди - натижада марказий ҳимоячилардан бири унинг орқасидан кетар, Жепаровнинг қаршисида бир ҳимоячи қоларди. Жепаров бир неча вариантларга эга бўлган ҳолда ҳужумни давом эттирар ва ҳатто чап томондан келаётган Шомуродов ҳам ҳужумга қўшилиши мумкин эди.\nЁки Сергеев ҳам чап томонга ҳаракатланиш орқали, Серверга ўнгга юриш имконини яратиб, Шомуродов билан биргаликда пасни кутишлари мумкин эди. Аммо Сергеев қизил стрелка билан кўрсатилгандек, олдинга югуришда давом этди. Нима фойда? Жепаров бир пас билан уни яккама-якка чиқариб юбориши имконсиз, энг ёмони, Сергеевнинг олдидаги ҳар бир ҳимоячи эркин ҳолда, Жепаровга ҳужум қилиши мумкин. Бу расмда кўриб турганингиздек, ҳужумчимиз умуман хавф солмаяпти.\nХудди бояги каби вазият. Ҳатто бу сафар Аҳмедов рақиб таъқибидан қочиб кетган ҳам. Сергеев зудлик билан ё ўнг тарафга ёки чап тарафдаги зонага очилиши, ҳимоячилардан бирини ўзига жалб қилиши, Аҳмедовнинг бир неча вариантларга эга бўлган ҳолда, ҳужумни давом эттиришига шароит яратиши мумкин.\nАммо у яна ўша қизил стрелка йўналиши бўйича ҳаракатни давом эттираверди. Одил мана шу ёпиқ зонага тўп узатишга мажбур бўлди.\nАммо биласизми, ҳар қандай дриблинг жамоавий меҳнатдир. Агар Мессини икки ҳимоячи билан бир хонага қамаб қўйсангиз, ишонаверинг, ҳимоячилар бир ташланишда тўпни Мессидан олиб қўя оладилар. Мессига дриблинг қилишга шароит қилиб берадиган омиллар - жамоадошларининг ақлли ҳаракатлари, очиқ зоналарнинг пайдо бўлиб бориши.\nЯъни Месси ҳимоячи томон ҳаракатланаётганда, унда алдаб ўтишдан бошқа бир неча вариант бўлади. Ҳимоячи Месси бу вариантлар ичида қайси бирини амалга оширишини, қайси очиқ зона томон ҳаракатланишини билмагани учун алданиб қолади.\nЖамоавий тўпсиз ҳаракат кўнгилдагидек бўлмас экан, на дриблингларни, на комбинацияларни кўришимиз мумкин бўлади.\nМатич очиқ зона бўйлаб ҳаракатни давом эттирди. Қаранг, Рэшфорд жарима майдонига яқинлашяпти ҳамки, бирор ҳимоячи унга ҳужум қила олмаяпти. Чап томондагиси ташланса, Матич очиқ қолади, марказдагиси пешвоз чиқса, Лука рўпарасида катта зона пайдо бўлади. Рэшфордда бир неча вариантнинг борлиги унга бемалол тўп билан ҳаракатланиши учун замин яратмоқда.\nЧунки у қўрқмайди, тўпни ёпишга, сақлашга ҳаракат қилмайди, кимдир яқинлашиши билан унда вариантлар бор: 1) Матичга тўпни етказиб бериши; 2) Лукаку ҳаракатланаётган зонага тўпни ўтказиб юбориши; 3) Марказ томон ҳаракатланиб, зарба бериши ёки Мхитарянга етказиши мумкин. Айнан тўпсиз ақлли ҳаракатланиш орқали, 3 футболчи тўрт ҳимоячини доғда қолдирмоқда, шахматдаги каби қулай позиция ҳосил қилишмоқда.\nМарказий ҳимоячиларнинг бир неча вариант ўртасида алданиб қолганликлари туфайли, уларнинг ораларида очиқ жой юзага келди ва Рэшфорд тўпни Лукакуга етказиб берди.\n(Савол туғиладики, Рэшфорд каби хилма-хил вариантлар Шомуродов ёки Жепаровда бор эдими?) Бу ҳужумда умуман тўпга тегмаган Матич ва Мхитиряннинг хизмати ижрочи футболчилардан кам эмас, деб бемалол айтиш мумкин.


ХОҚ Токио Олимпиадасининг янги саналарини эълон қилди » Muzlik.uz - O‘zbekiston yangiliklari\nХалқаро олимпия қўмитаси ёзги Олимпия ўйинларининг янги саналарини тасдиқлади — мусобақалар 2021 йил 23 июлдан 8 августгача Токиода бўлиб ўтади. ХОҚ сайтида ёзилишича, Паралимпия 24 августдан 5 сентябргача бўлиб ўтади, дея хабар қилинди ХОҚ сайтида. «Ушбу янги саналар соғлиқни сақлаш идораларига ва Ўйинларни ўтказишда иштирок этган ҳар кимга коронавирус пандемияси ва унинг оқибатлари билан курашиш учун етарли вақт беради», -дейилади қўмита баёнотида. Бу йилги мусобақага саралашдан ўтган барча спортчилар йўлланмаларини сақлаб қолишади. Бундан ташқари, қўмитада таъкидланганидек, саралаш жараёни ҳали якунига етгани йўқ, аммо уни тугатиш учун қўшимча йил етарли бўлади. Япониядаги ёзги Олимпия ўйинлари COVID-19 пандемияси сабабли бир йилга қолдирилди. Ўйинлар ўз номини сақлаб қолади — «Токио-2020».\nМОҚ Токио олимпиадасига лицензия қўлга киритган спортчи учун 100 миллион сўмдан мукофот ажратади\nКураш ёзги Осиё ўйинлари дастурига киритилди


Швейцария газетаси ИШИД Туркия орқали пахта сотаётганини маълум қилди\nИШИД террорчилик гуруҳи пахта сотишдан ҳам даромад олмоқда, деб хабар бермоқда Швейцариянинг Tribune de Geneve газетаси. Нашрнинг таъкидлашича, пахта Туркия орқали транзит қилинмоқда.\nГазета журналистлари маълумотларига кўра, Сурияда фуқаролик уруши бошлангунча пахта мамлакат экспортида катта ўрин тутган, ҳозирда эса аксарият пахта майдонлари устидан назоратни ИШИД ўз қўлига олган. “Хомашё Туркия орқали ўтади, Туркия уни пахтани оқартиришдан даромад олувчи воситачилардан олади”, дейилмоқда газетада. Кейин пахта хорижий брендларнинг кийим-кечакларини тикишда ишлатилади.\n“ИШИД ҳар куни нефть экспорти, мол-мулкни талон-тарож қилиш, товон пули олиш мақсадида одамларни ўғирлашдан оладиган 2 млн доллардан ташқари пахта экспортидан ҳам қўшимча даромад олади”, деб айтмоқда мақола муаллифи.\nАввалроқ 7 декабрда ИШИДнинг ҳар ойдаги даромади 80 млн долларга етиши маълум қилинганди. Шундай фикрга АҚШнинг IHS тадқиқот маркази таҳлилчилари келдилар.\nМарказ маълумотларига кўра, ИШИД даромадининг 50 фоизини гуруҳ томонидан назорат қилинувчи ҳудудлардаги тижорат фаолиятидан олинадиган солиқ ҳамда ерлар ва мол-мулкнинг мусодара қилиниши келтиради. Террорчилик гуруҳи 43 фоиз даромадини нефть сотишдан олади. Қолган даромад эса гиёҳванд модда сотиш, тарихий асори-атиқалар билан ноқонуний савдо, электр энергия етказиб беришдан олинади.


Сарсонгарчиликка ўрин йўқ | Payshanba.uz\n15.01.2020 - 09:46\nИлгари тадбиркорликни йўлга қўймоқчи, бирор фирма ёки корхона очмоқчи бўлган одам ҳужжат тўғрилаш жараёнида сарсон-саргардон бўларди. Нотариус, архив ёки кадастр идорасидан, газ, электр, сув таъминоти ташкилотидан ёки маҳалладан оддий бир маълумотнома олиш учун ҳам баъзан кун бўйи навбатда туришга тўғри келарди. Давлат хизматлари маркази фаолият кўрсата бошлагандан буён аҳолига бир талай қулайликлар яратилиб, барча ишлар бир жойда ҳал бўлиб, ҳеч қандай сарсонгарчиликка ўрин қолмади.\nМарказ томонидан 2019 йилда жами 1746 та тадбиркорлик субъектлари (523 та юридик шахслар, 1223 та якка тартибдаги тадбиркорлар, 4 та хорижий корхоналар) давлат рўйхатидан ўтказилди. Марказ орқали жисмоний ва юридик шахсларга жами 56577 та давлат хизматлари кўрсатилди. Кўрсатилган хизматларнинг асосий қисмини 2МПа босимдан юқори бўлмаган газ, 20 кВт. дан юқори бўлган электр тармоқларига ҳамда Сув таъминоти ва сувни чиқариб ташлаш тармоқларига уланиш учун техник шартларни олиш ишлари ташкил қилади. Шунингдек, 73 та объектни қайта ихтисослаштириш ва реконструкция қилишга ҳамда 40 та турар жойларни нотурар жой тоифасига ўтказишга рухсат бериш, 9 та юридик шахсларнинг ер участкаларига бўлган ҳуқуқларини давлат рўйхатидан ўтказиш, 9681 та Давлат ва хўжалик бошқаруви органлари, маҳаллий давлат ҳокимияти органлари ҳамда тижорат банклари томонидан кўрсатиладиган барча турдаги хизматлардан эркин фойдаланишни таъминлайдиган электрон рақамли имзо сертификатини бериш, 178 та Архитектура-режалаштириш топшириғини ишлаб чиқиш, 7263 та Болаларни давлат мактабгача таълим муассасаларига қабул қилиш бўйича ариза бериш, 4671 таси фуқарони жамғариб бориладиган пенсия тизимида ҳисобга қўйиш, 6 таси Нодавлат таълим хизматлари кўрсатиш соҳасидаги фаолиятни лицензиялаш, 4 та Хорижий инвестициялар иштирокидаги корхоналарни рўйхатдан ўтказиш, 33 та Чет эл фуқароларига Ўзбекистон Республикаси ҳудудида меҳнат фаолиятини амалга ошириш ҳуқуқини берадиган тасдиқномалар бериш, 7 та табиий газни ҳисобга олиш (ҳисоблагич) ускунаси қиёслашга ариза бериш, 69 та Кадастр паспортини шакллантиришга оид ва бошқа соҳаларда давлат хизматлари кўрсатилди.\nЎзбошимчалик билан қурилган турар жойларга нисбатан бир марталик умум давлат акцияси доирасида мулк ҳуқуқини эътироф этиш учун берилган аризалардан жами 1737 тасига туман ҳокимининг қарори қабул қилинди.\nШунингдек, жисмоний ва юридик шахслар давлат хизматларидан электрон тарзда фойдаланиш кўникмасига ҳам эга бўляптилар. Давлат хизматлари маркази томонидан йўлга қўйилаётган мазкур қулайлик аҳолини ҳуқуқий билимини ошириш билан бирга компьютер саводхонлигини ҳам юксалтиради. Бунда фуқаролардан марказларга давлат хизматидан фойдаланиш учун фуқаролик паспортларини ўзлари билан олишлари кифоя.Чунки, хизмат кўрсатиш учун фуқаронинг паспорт маълумотлари жуда муҳим.\nЎтган 2019 йилда Марказ орқали жисмоний ва юридик шахсларга 2018 йилга нисбатан хизматлар кўрсатиш ҳажми икки баробарга кўпайди. Марказ томонидан бугунги кунга келиб халқимизга 120 дан ортиқ давлат хизматлари кўрсатилмоқда. Кириб келган 2020 йилда Марказимиз томонидан фуқароларга хизмат кўрсатиш сифати ва самарадорлиги янада яхшиланади.\nСайтдаги охирги маълумот киритилган сана: 21.06.2021